Varaa pääkirjaston Draama-sali | Vaasa\nVaraa pääkirjaston Draama-sali\nTarkista ensin varaustilanne Draama-salin varauskalenterista.\nVaraus alkaa kello*\nTilaisuus alkaa kello\nTilaisuus päättyy kello\nVaraus päättyy kello*\nTilaisuuden nimi tai aihe*\nTilaisuuden esiintyjä tai luennoitsija\nÄänentoisto (määrittele tarve lisätietoja-kentässä)\nPöytien määrä (henkilömäärä)\nTYKS (kaupungin sisäiset varaukset)\nOlen tutustunut Vaasan kaupunginkirjaston tilojen vuokrausehtoihin ja käyttösääntöihin ja hyväksyn ne.\nPääkirjaston Draama-sali soveltuu erilaisiin luento-, koulutus- ja kulttuuritilaisuuksiin. Saliin mahtuu enintään 160 henkeä.\nDraama-sali sijaitsee pääkirjaston ensimmäisessä kerroksessa. Klo 9-10 kulku ainoastaan Raastuvankadun puoleisesta ovesta. Klo 10 lähtien sisään pääsee myös Kirjastonkadun ovesta.\npuhujapöytä ja tietokone (sis. Microsoft Office 2010 –paketin)\nNormaali hinta (alv 24 %)\n1 tunti (ma-to 8-20, pe 8-18) – 67,00 €\n1 tunti (ma-to 20-22, pe 18-22 ja la 10-18) – 82,00 €\n1 tunti (la 18-22 ja su 10-22) – 108,00 €\nkoko päivä (arki 8-18) – 365,00 €\nkoko päivä (la 10-18) – 418,00\nkoko päivä (su 10-18) – 470,00€\nVaasan kaupungin tulosalueet (alv 0 %)\n1 tunti (ma-to 8-20, pe 8-18) – 35,00 €\n1 tunti (ma-to 20-22, pe 18-22 ja la 10-18) – 50,00 €\n1 tunti (la 18-22 ja su 10-22) – 50,00 €\nkoko päivä (arki 8-18) – 160,00 €\nkoko päivä (la 10-18) – 325,00\nkoko päivä (su 10-18) – 365,00€\nnäyttämölava 70 €\nnouseva katsomo 205 €\nDraama-salin tilavuokra sisältää tuolit, pöydät ja tilassa olevan tekniikan käytön.\nAlennettu tilavuokrahinta kulttuuritoimijoille (normaali hinta -25%)\nVirastomestari, puh. 040 4840652\nVirastomestari, puh. 040 567 2487\nPÄÄKIRJASTON TILOJEN VUOKRAEHDOT JA KÄYTTÖSÄÄNNÖT\n(Kulttuuri- ja kirjastolautakunnan päätös 2.2.2017 § ). Päivitetty 13.12.2021.\nKirjaston tiloja vuokrataan yleisö-, kokous- ja koulutustilaisuuksiin. Tiloja voivat vuokrata kaupungin hallintokunnat, ulkopuoliset vuokraajat sekä esim. yritykset kaupallisiin tilaisuuksiin. Tilaisuuksien tulee olla luonteeltaan yleisiin tiloihin sopivia. Kulttuuri- ja kirjastopalveluilla on oikeus kieltäytyä ottamasta varausta/tapahtumaa tiloihinsa, jos sen sisältö tai toteutus ei sovellu julkiseen tilaan tai on vastoin kulttuuri- ja kirjastopalveluiden toimintaperiaatteita.\nVaraaja tekee Draama-salin ja tapahtumatila Vennyn varaukset kaupungin tilavarausjärjestelmä Timmissä. Kulttuuri- ja kirjastopalveluiden edustaja hyväksyy varauksen, josta tulee viesti varaajalle.\nPääkirjaston Draama-salin vuokraehdot\nPääkirjaston Draama-salista peritään vuokraa kulloinkin voimassa oleva hinnaston mukaan. Kulttuuripäälliköllä on oikeus päättää, että maksullisesta tilasta ei peritä vuokraa, mikäli tilan vuokraus tukee kulttuuri- ja kirjastopalveluiden toimintaa. Kulttuuripäällikkö voi myös neuvotella vuokrahinnoista poikkeavan vuokran, mikäli kyseessä on pitkäaikainen tilan vuokraus.\nTilan vuokraukseen ei sisälly ääni- tai valoteknikkoa kulttuuri- ja kirjastopalveluiden puolesta.\nKulttuuri- ja kirjastopalveluiden puolesta opastetaan vuokraajalle salin perus ääni/valo -tekniikan käyttö (puhemikit, yleisvalot). Tekniikan käyttö opastetaan erikseen sovittuna aikana hyvissä ajoin ennen tilavuokran alkamista. Muuta salin ääni/valo -tekniikkaa saa käyttää ainoastaan ammattitaitoinen teknikko.\nMahdollisen stream-lähetyksen huolehtii vuokraaja omilla laitteillaan ja ohjelmillaan. Kulttuuri- ja kirjastopalvelut ei tarjoa streamauspalvelua.\nVuokraajan oman teknikon tai muun tekniikasta vastuussa olevan henkilön henkilö- ja yhteystiedot merkitään sopimukseen.\nMikäli laite/laitteet rikkoontuvat vuokrauksen yhteydessä, tulee siitä ilmoittaa kulttuuri- ja kirjastopalveluiden virastomestareille välittömästi.\nLaitteet tarkistetaan vuokrauksen jälkeen ja mahdolliset puutteet, rikkoontumiset tai vastaavat ilmoitetaan vuokraajalle mahdollisimman pian. Mahdolliset korvaushinnat ilmoitetaan niiden selvittyä.\nKäytössä olleet laitteet palautetaan niille kuuluville paikoille, eikä esim. valopöydän/lamppujen asetuksia muuteta.\nPeruutukset on tehtävä viimeistään seitsemän (7) kalenteripäivää ennen\ntilaisuutta. Muussa tapauksessa tilavaraus laskutetaan hinnaston mukaisesti.\nPääkirjaston muiden kokous- ja ryhmätilojen varausehdot\nVenny on maksuton tapahtumatila ei-kaupallisiin tarkoituksiin pääkirjaston toisessa kerroksessa avoimessa kirjastosalissa. Tilaan on mahdollista saada lisälaitteistoa (valkokangas, tykki) lisämaksusta. Tilassa ei ole äänentoistoa saatavilla. Varaukset kaupungin tilavarausjärjestelmä Timmin kautta.\nPääkirjaston ensimmäisessä kerroksessa sijaitsevaa Essee-ryhmätilaa voi varata esimerkiksi koulutuksia ja kokouksia varten. Tilan käyttö on maksutonta ei-kaupallisiin tarkoituksiin. Tilaa varataan pääkirjaston Infon kautta.\nTiloihin liittyvä kalustus ja oheislaitteet varataan tilavarauksen yhteydessä. Tilaisuuden järjestäjä vastaa kaikista muista tilaisuuteen liittyvistä järjestelyistä ja järjestyksen pidosta. Tilaisuuden järjestäjä on korvausvelvollinen kaikesta vahingosta, joita tilojen käytöstä aiheutuu kirjaston kiinteistölle, irtaimistolle ja toiminnalle.\nTilaisuuden järjestäjä vastaa ilmoituksesta tai tilaisuuden järjestämisluvan hakemisesta poliisilaitokselta. Kulttuuri- ja kirjastopalvelut ei maksa tapahtumien Teosto yms. korvauksia. Kulttuuri- ja kirjastopalvelut ei vakuuta tapahtumajärjestäjän omia tarvikkeita ja tapahtumatilat kuuluvat kirjaston perusvartioinnin piiriin. Kulttuuri- ja kirjastopalvelut ei vastaa mahdollisista tapahtumajärjestäjän omille tarvikkeille syntyneistä vahingoista.\nHätäpoistumistiet on pidettävä avoinna. Paloturvallisuusmerkintöjä, palohälyttimiä tai alkusammutuskalustoa ei saa poistaa tai peittää.\nTapahtumajärjestäjä vastaa itse tapahtumansa markkinoinnista ja tiedottamisesta jollei muuta sovita.\nKulttuuri- ja kirjastopalveluilla on oikeus halutessaan käyttää tapahtumista otettua kuva-aineistoa korvauksetta esim. kirjaston kotisivuilla ja muussa tiedotuksessa.\nTarjoilusta tilaisuuden järjestäjä sopii suoraan kirjaston kahvilayrittäjän kanssa. Yrittäjä vastaa tilaisuuksien alkoholitarjoilusta ja anniskeluluvista.\nKulttuuri- ja kirjastotoimenjohtajalla on oikeus päättää käyttösääntömuutoksista.


Porin kaupunki - Koulutusyhteistyö tuo diplomi-insinöörikoulutuksen Poriin\nEtusivu > Uutiset > 2015 > 11 > Koulutusyhteistyö tuo diplomi-insinöörikoulutuksen Poriin\nKoulutusyhteistyö tuo diplomi-insinöörikoulutuksen Poriin\n(12.11.2015 14:30 Salla Rajala / päivitetty 12.11.2015 14:42)\nPorissa aletaan kouluttaa konetekniikan ja automatiikan/robotiikan diplomi-insinöörejä. Koulutus tuotetaan Turun yliopiston, Åbo Akademin, Tampereen teknillisen yliopiston, Satakunnan ammattikorkeakoulun ja Turun ammattikorkeakoulun yhteistyönä. Hanketta tukevat Porin, Rauman ja Turun kaupungit, Satakuntaliitto, Varsinais-Suomen liitto sekä paikalliset kauppakamarit.\nPorin kaupunginjohtaja Aino-Maija Luukkonen on satakuntalaisen elinkeinoelämän puolesta tyytyväinen koulutuksen käynnistymiseen.\n– Olemme ponnistelleet asian eteen vuosia. On hienoa, että oppilaitokset ovat nyt löytäneet ratkaisun aluetta vaivanneeseen diplomi-insinöörikoulutusvajeeseen.\nYhteistyö on osa lokakuun lopussa käynnistettyä Turku Future Technologies (TFT) -yhteistyötä. TFT on kahdeksan suomalaisen yliopiston ja ammattikorkeakoulun yhteistyöverkosto, joka tuo korkeakoulujen huippuosaamisen teknologiateollisuuden yritysten ulottuville.\nKoulutusyhteistyöstä sopimisen myötä diplomi-insinöörien koulutusta lisätään Satakunnan lisäksi myös Varsinais-Suomessa.\nSopimus koulutuksen järjestämisestä allekirjoitettiin Turussa 12. marraskuuta. Kuva: Turun kaupunki/Joel Haapamäki


Hammaslääkäripelko - Andante Oulu\nJoidenkin tutkimusten mukaan jopa 10% suomalaisista aikuisista pelkää hammaslääkäriä paljon, ja 30% pelkää jonkin verran. Hammaslääkäripelko on siis melko yleinen ongelma.\nHammaslääkäripelko on monessa mielessä hyvin ymmärrettävää ja on tärkeä muistaa, että ongelmaan on runsaasti apua saatavilla. Monien hammaslääkäripelkoa on helpottanut myös tieto nykymenetelmistä, joiden avulla hampaat voidaan hoitaa kuntoon kokonaan ilman kipua.\nMistä hammaslääkäripelko johtuu?\nHammaslääkäripelko voi johtua monesta eri tekijästä. On tärkeää, että hammaslääkärisi ymmärtää pelon aiheuttajat mahdollisimman hyvin. Yksi yleisin hammaslääkäripelon aiheuttaja on kipu. Suu on hyvin herkkä elin, jossa kipureseptoreita on paljon. Kivun pelkääminen ja seuraavan kipupiikin odottaminen herkistävät aisteja entisestään, jolloin pienikin vihlaisu voi tuntua pahalta. Kivun pelkäämisen taustalla voi olla aikaisempi kokemus kivuliaasta hammashoidosta tai jonkun toisen henkilön kivulias kokemus.\nHammaslääkärikäyntien pelkääminen ja jännittäminen on asia jonka kanssa kannattaa edetä pieni askel kerralla. Kun luet tätä tekstiä, otat jo näitä tärkeitä pieniä askeleita. Seuraavat askelet voisivat olla yhteyden ottaminen meihin. Vuosien kokemus on osoittanut, että pelosta ja jännityksestä puhuminen voi auttaa jo huomattavan paljon.\nVoit ottaa meihin yhteyttä lähettämällä esimerkiksi viestin tai sähköpostin. Meille voit myös soittaa tai tulla juttutuokiolle kahvikupin äärelle.\nVinkit pelon ja jännityksen voittamiseen\n1. Varaa aamuaika. Aamuaikasi jälkeen sinulla on koko loppu päivä aikaa rentoutua.\n2. Syö hyvä ja terveellinen aamupala. Tämä polkaisee päivän mukavasti käyntiin ja energiatasosi pysyvät korkealla.\n3. Vähennä alkoholin juontia. Alkoholi kuivattaa kehoasi ja voi kasvattaa pelon tunnnetta\n4. Ota hyvä kaveri mukaan vastaanotolle ja mieti jo valmiiksi, mistä asioista aiotte puhua. Valitse rentouttava ja rauhallinen aihe.\n5. Ota mukaasi lista pahimmista hammaslääkäriin liittyvistä peloistasi ja asioista, jotka saavat sinut rentoutumaan.\n6. Juttele meille avoimesti. Emme milloinkaan arvostele tai tuomitse ajatuksiasi. Tärkeintä on, että saat apua.\n7. Sovi kanssamme SEIS merkki, joka antaa sinulle vallan hallita tilannetta ja edetä omaan tahtiisi


Pelasta Poikien Talo | Poikien talo Oulu powered by Olark live chat software\nOsallistu Oulun alueen poikien auttamiseen!\nVuolle Setlementin Poikien Talo on toiminut Oulussa neljä vuotta Raha-automaattiyhdistyksen rahoittamana. Nykyistä Sosiaali- ja terveysjärjestöjen avustuskeskuksen (STEA) myöntämää rahoitusta on leikattu merkittävästi, ja pyrimme löytämään keinoja toiminnan jatkamiseksi nykyisellä tasollaan.\nKiusaaminen on väkivaltaa, joka jättää syvät arvet\nEri syistä yksinäisille, syrjäytetyille tai kiusatuksi tulleille Poikien Talo on tarjonnut yksilöllisen ja tuetun polun oman elämäntilanteen parempaan haltuunottoon ja parhaimmillaan kokemuksen porukkaan kuulumisesta. Suurin osa kokee pikkuhiljaa pystyneensä luomaan Poikien Talolla kaverisuhteita. Poikien Talo on pystynyt edistämään huomattavasti toimintaan osallistuneiden elämänlaatua. Osa nuorista miehistä on voinut siirtyä takaisin työ- tai opiskeluelämään. Poikien Talon toiminta tukee merkittävästi myös nuorempien poikien peruskoulun läpikäymistä ja suorittamista.\nVaikuta ja auta lahjoittamalla!\nPienikin tuki on tärkeää, voit auttaa lahjoittamalla rahasumman lippaaseen tai tilisiirtona. Lippaita löytyy mm. Poikien Talolta, Tyttöjen Talolta ja Vuolle-opiston opintotoimistosta.\nTilinumero: FI10 5741 4020 0747 09\nViite: Poikien Talo\nRahankeräyslupa nro: RA/2017/277\nRahankeräys toimii Oulun poliisilaitoksen alueella.\n66% pojista kokee Poikien Talon kasvattaneen\nToiminta on tavoittanut lähes 2000 alueen nuorta miestä\n(12-28 v.) 3,5 vuoden aikana.\n860 nuorta miestä on osallistunut aktiivisesti toimintaan\nYrityksen edustaja, haluatko toteuttaa yhteiskuntavastuuta\nja tukea Poikien Talon toimintaa?\nLahjoittamalla autat, lisätietoja täällä.\nToiminnanjohtaja, Vuolle Setlementti ry\np. 040 527 2898, jussi.kemppainen(a)vuolleoulu.fi\nPoikien Talon johtaja, Poikien Talo / Vuolle Setlementti ry\np. 044 726 1264, jussi.markus(a)vuolleoulu.fi\nTeppo (nimi muutettu) on älykäs, herkkä ja ujo 14-vuotias poika, joka on valitettavasti joutunut myös koulukiusaamisen kohteeksi. Koulun, kodin ja LaNun yhteistyöllä kiusaaminen saatiin kuriin, mutta pelko ihmisiin jäi. Teppo on koulussa yksin, ei uskalla avata keskustelua. Ei uskalla aina mennä luokkaan, vaan piilottelee.\nPoikien talolle lähti myös ensimmäistä kertaa vastahakoisesti, minä saattelin. Nopeasti Teppo huomasi, miten helppo ja turvallinen talolla on olla. Meille koko perheelle on ihana nähdä miten mielellään poika lähtee talolle ja miten talon toiminta on tuonut rohkeutta ja oma-alotteisuutta! Aiemmin ei ole uskaltanut lähestyä ketään, nyt kertoi että poikien talolta voisi löytyä kavereita, joiden kanssa viettää vapaa-aikaa!\nTodella suuri menetys, jos toiminta loppuu. Nykymaailma on vaan niin hektinen ja julmakin, tällaista tarvitaan. Meille heräsi talon myötä toivo siitä, ettei poika aivan syrjäydy vaan saa rauhallisessa, suvaitsevassa ja valvotussa ympäristössä huomata, että ihmisten kanssa on aivan hyvä olla.\nPoikien talon toiminta on ollut erittäin tuloksellista ja se on vastannut tarpeeseen ennaltaehkäistä ja puuttua nuorten, yksinäisten miesten ja poikien sosiaaliseen syrjäytymiseen Oulun alueella. Poikien ja Tyttöjen talojen toiminta on myös sukupuolisensitiivistä ja ne ovat tarpeellisia matalan kynnyksen kohtaamispaikkoja niille nuorille, joita nuorisotyö ja sen toimintamuodot eivät tavoita. Olemme tehneet Poikien talon kanssa innovatiivista yhteistyötä, jonka aikana henkilökunnan sitoutuneisuus ja ammattitaito sekä halu palvella asiakkaitaan on tullut selväksi. Jos Poikien talon toiminta loppuu Oulussa, voidaan kysyä, mitä sen asiakkaille voidaan tarjota jatkossa? Miten pystytään vastaamaan kasvavaan huoleen poikien ja nuorten miesten yksinäisyydestä ja pahoinvoinnista, jos tällainen, jo vakiintuneen jalansijan saanut toimiva konsepti lopetetaan?\nSari Haapakangas, KT, erityiskasvatuksen asiantuntija, Epeli- hanke, Suomen Vanhempainliitto\nPoikien ja nuorten miesten erityiset hankaluudet esimerkiksi koulupudokkuuden, koulumenestyksen, koulutuksesta työelämään siirtymien ja rikollisen käytöksen suhteen on tuotu esiin useissa viime aikaisissa nuoria koskevissa tutkimuksissa. Tähän sukupuolitettuun sosiaaliseen ongelmaan ollaan havahtumassa entistä paremmin. Tilanteen ratkaisemiksi tarvitaan sekä yksilökeskeistä, ongelmaorientoitunutta otetta että ennaltaehkäisevää työtä, jota tehdään nuorten ryhmässä, nuorten miesten ja poikien alueelliset ja paikalliset tarpeet huomioiden. Oulussa toiminut poikien talo on kehittänyt toimintaa pitkäkestoisesti ja systemaattisesti moniammatillisesti. Työssä on kehitetty paitsi nuoria kohtaavia ja heitä tukevia menetelmiä, myös tietopohjaisuutta, jonka avulla toimintaa voidaan rakentaa. Olen itse osallistunut taloa koskevaan ammatilliseen pohdintaan sekä tiedonkeruun suunnitteluun. Näyttää ilmeiseltä, että talolle osallistuvilla pojilla on toimintaan tarve, joka vahvistaa heidän minäpystyvyyttään ja elämänhallintataitojaan. Toimintaa on kehitetty sukupuolisensitiivisesti ja poikien tarpeita huomioiden.\nPidän omituisena, että tilanteessa, jossa poikatyön kehittämisen tarve nähdään yhteiskunnassa laajalti, ei hyödynnetä jo rakennettua menetelmällistä osaamista sekä luotua ammatillista verkostoa haavoittuvassa asemassa olevien poikien tukemiseen. Työmenetelmällä on paitsi alueellista, myös valtakunnallista merkitystä poikatyötä kehittävänä toimijana. Toivon, että rahoituspäätöksiä tehtäessä huomioidaan toiminnan yhteiskunnallinen tarve, jotta poikien talolla on mahdollisuus kehittää toimintaansa edelleen.\nTomi Kiilakoski, FT, tutkijatohtori, Nuorisotutkimusverkosto\nOulun kaupungilla ei ole poikatyöhön erikoistunutta yksikköä, tämän vuoksi kaupunki näkee erittäin tärkeänä että toimintamuoto jatkuisi, jotta pojat ja nuoret miehet saisivat tarvitsemaansa palvelua. Kyseessä olevat pojat eivät pysty aina, eri syistä johtuen, käyttämään esimerkiksi kaupungin tarjoamia palveluja kuten nuorisotiloja. Poikien Talon toiminta on suoraan asiakkaaseen vaikuttavaa palvelua, jolla on nähty olevan syrjäytymistä ehkäisevää vaikutusta. Poikien Talo on merkittävä yhteistyökumppani nuorisopalveluille ja toivomme että sen rahoitus jatkossakin turvataan\nRiitta Veijola, palvelupäällikkö, Oulun kaupungin nuorisopalvelut\nLataa ”Vaikuta ja osallistu” -materiaali tästä


Masennus yleistietoa | Terve.fi\nMikä masennus on ja mikä sen aiheuttaa? Lue asiantuntijoidemme tietopaketti!\nMasennus eli depressio tarkoittaa oireyhtymää, jossa masentunut mieliala vallitsee useiden päivien ja viikkojen, jopa kuukausien ajan. Useimmiten oireyhtymään liittyy samanaikaisesti mm. unettomuutta, väsymystä, itsetunnon heikentymistä sekä itsetuhoisuutta joko ajatuksina tai tekoina. Masennuksen taustalla voi olla elimellisiä sairauksia, mutta yleensä erityistä aiheuttajaa ei ole todettavissa. Lievässä masennuksessa toimintakyky säilyy, mutta vaikeissa depressioissa henkilö tarvitsee apua arkipäivän toiminnoissa. Suomessa depression vuoksi alkaneet työkyvyttömyyseläkkeet ovat kaksinkertaistuneet 1990-luvulta alkaen.\nLue lisäksi masennuksen oireista.\nYksiselitteistä masennuksen aiheuttajaa ei ole useimmiten todettavissa. Masennuksen taustalta on kuitenkin aika ajoin mahdollista löytää elimellisiäkin sairauksia, tai ainakin elimellinen sairaus voi olla myötävaikuttavana tekijänä. Yleisimpiä masennusta aiheuttavia sairauksia ovat mm. diabetes, sepelvaltimotauti, syövät, kilpirauhasen liika- tai vajaatoiminta, Parkinsonin tauti, sydän- tai aivoinfarktin jälkitila. B-vitamiinien puutoksenkin tiedetään aiheuttavan masennusta. Lääkeaineista mm. beetasalpaajat, hormonikorvaushoidossa käytettävät valmisteet sekä kortikosteroidit voivat aiheuttaa masennusta. Liiallinen alkoholin tai muiden päihteiden käyttö on myös masennuksen riskitekijä.\nMasennuksen taustalla vaikuttavia sairauksia\nMasennus on sairaus, jonka syyt ovat usein moninaiset: perhe- ja työongelmat ovat yleisiä, terveys saattaa reistailla. Masentuneilla potilailla on usein muitakin psykiatrisia ongelmia, kuten ahdistuneisuutta, persoonallisuus- ja päihdehäiriöitä, kuten alkoholismia. Tyypillisiä ahdistuneisuushäiriöitä ovat paniikkihäiriö, sosiaalisten tilanteiden pelko ja yleistynyt tuskaisuus, joita esiintyy puolella potilaista. Alkoholin väärinkäyttöä esiintyy 10-30 %:lla potilaista.\nMasennukseen liittyviä psykiatrisia liitännäissairauksia\nMasennuksen biokemialliset mekanismit ovat olleet laajan tutkimustoiminnan kohteena. Aivojen hermovälittäjäaineista on eniten tutkittu noradrenaliinin, serotoniinin ja dopamiinin aineenvaihduntaa, ominaisuuksia ja näiden hermovälitysjärjestelmien suhdetta toisiinsa. Näihin välittäjäaineisiin liittyvien poikkeavuuksien tiedetään jossakin määrin korreloituvan masennukseen. Lisäksi viime vuosina tutkimuksen kohteena ovat olleet useat muut depressioon liittyvät hormonipoikkeavuudet, hermokasvutekijät ja immuunijärjestelmän muutokset.\nMikäli masennuksen hoidossa käytetään psykologisia hoitomuotoja, seuranta järjestyy itsestään hoitokäyntien yhteydessä. Jos on turvauduttu pelkkään lääkehoitoon, olisi suotavaa järjestää kontrollikäyntejä jo hoidon tehon arvioinnin vuoksi aluksi 1 - 2 viikon välein. Myös ylläpitolääkehoito edellyttää potilaan lääkärissä käyntejä ja voinnin seurantaa vähintään puolen vuoden välein, vaikka potilas olisi oireeton. Koulutetut depressiohoitajat perusterveydenhuollossa tukevat merkittävästi depressiopotilaiden seurantaa. Toipumisen jälkeen potilasta olisi hyvä informoida mahdollisesta taudin uusiutumisesta ja väylistä hoitoon pääsyä varten.\nLue lisäksi masennuksen hoidosta.\nKeskeistä masennuksen synnyssä on perinnöllinen taipumus, altistavat persoonallisuuden piirteet ja depression laukaiseva kielteinen elämäntapahtuma. Masentuneiden potilaiden perheenjäsenillä on todettu depressiota 6 - 29 %:lla. Masentuneen identtisen kaksosen toisen osapuolen riski masentua tiedetään olevan noin 50 %, kun vastaava masennustodennäköisyys on 19 % ei-identtisellä kaksosparilla. Periytymisen mekanismit ovat kuitenkin paljolti tuntemattomat, eikä mitään yhtä periytymisen mallia ole vielä tähän mennessä varmuudella löydetty. Perinnöllinen alttius on sitä merkittävämpi, mitä vaikeampi ja toistuvampi depressio on.\nOn arvioitu, että suomalaisista noin 5 - 6 % kärsii masennustilasta. Masennustilat ovat naisilla noin 1,5 - 2 kertaa yleisempiä kuin miehillä. Elinikäinen riski sairastua masennukseen on naisilla 20 - 33 % ja miehillä 12 - 18 %.\nMasennus on sairaus, jolla on taipumus uusiutumiseen. Masennuksesta toipumisen jälkeen, puolet potilaista on sairastunut uudestaan kolmen vuoden kuluttua. 10 - 15 vuoden seurannassa masennukseen on uudelleen sairastunut jopa 75 - 87 % potilaista. Tiedetään, että tehonnut masennuslääkitys on omiaan estämään taudin uusiutumista. Mitä pidempään lääkitystä käyttää oireiden korjaantumisen jälkeen, sitä kauemmas mahdollinen oireiden uusiutuminen menee.\nNykyisin suositellaankin, että masennuslääkitystä käytettäisiin vähintään puolen vuoden ajan oireiden päätymisen jälkeenkin sillä ajatuksella, että mahdollinen nopea uusiutuminen ehkäistäisiin. Estohoidolla voidaan vaikuttaa toistuvien masennusjaksojen ilmaantumiseen, kestoon ja oireiden voimakkuuteen. Mikäli potilaalla on ollut kolme tai useampi masennusjakso, estohoitoa tulisi harkita. Lääkehoito lopetetaan tavallisesti asteittain.\nKelakoodi: 112 Vaikeat psykoosit ja muut vaikeat mielenterveyden häiriöt (F32.3)


Millaiseksi kasvaa tyttö perheessä, jossa isä muuttaa asumaan kylpyhuoneeseen? Käsipohjaa on omintakeinen kasvukertomus, jossa tarkastellaan elämää varsin kummallisessa perheessä. Päähenkilö Sintti on kiinnostava tyttö, jota kiinnostavat luonto ja eläimet, kalat ja pikkuhyönteiset. Sintin sisäinen maailma on rikas ja monimuotoinen. Isosisko Valp... Lue koko vinkki »\nEletään kesää 1974 Jyväskylän Pupuhuhdassa, vähävaraisten lähiössä. Abba-yhtye on juuri voittanut Euroviisut ja 13-vuotias Helmi haluaisi lähinnä leikkiä Abbaa naapurin tytön kanssa, mutta pian leikki saakin enimmäkseen väistyä, kun äiti katoaa salaperäisesti. Mitä ilmeisemmin hän on sairas ja sairaalassa, mutta miten sairas ja missä sairaalassa... Lue koko vinkki »


Tuota, kertookohan tuo nainen itse elämänsä ihan jokaisen tapahtuman ihan jokaisen yksityiskohdan vai onko tässä kyseessä tuplastandardi.\nRajoja etsimässä, suukko ja halaus!\nNiin kauan kuin suhteessa on yksikin salaisuus suteessa on myös epäilys.100% avoimmuus ja rehelliysyys taas vaatii oman itsensä hyväksymistä ja virheiden tunnustamista. Kova pala nielaista,, mutta kerran se vain oksettaa. Yllättäen toinen ne kuittaa helpommin...\nPyydä ukkoasi hakemaan nainen kahville teille. Onhan se ystävä...vai onko...\nOlen samoilla linjoilla perheneuvoja Paulan kanssa. Vaikuttaa siltä, että käsityksenne rajoista eivät kohtaa. Asiasta olisi hyvä puhua avoimesti miehesi kanssa, mahdollisesti ammattiauttajan läsnäollessa, ja kertoa, mitä miehen teot aiheuttavat tunnetasolla sekä millaisia ajatuksia siitä seuraa.\nJokaisella on omat rajansa, ja jos ne tuntuvat itselleen sopivilta, niistä kannattaa pitää kiinni. Ne eivät vaan valitettavasti aina sovi sille toiselle, jonka kanssa on yhdessä. Silloin on hyvä pohtia, onko valmis kokeilemaan omien rajojen venyttämistä ja tekeekö sen itsensä takia vai toisen takia.\nJoskus oma hyvinvointi painaa vaa'assa enemmän kuin toisen ihmisen onnellisuus. Ihmiset voivat olla itsekkäitä monesta syystä, myös kokiessaan olevansa oikeutettuja saamaan asioita ylipäätään - jos ei suhteestaan, niin sitten sen ulkopuolelta.\nOnko teillä suhteessanne kaikki asiat hyvin? Saatteko toisiltanne sitä, mitä haette nimenomaan parisuhteesta?\nEi se maailma sinun napasi ympärillä pyöri, kasva aikuiseksi jo!\nItse olen ollut jo kuusi vuotta on - off -suhteessa juuri sen takia ettei mun mies sitoutunut ajoissa. Alussa jo hänellä oli säpinää muualla ja luottamuspulan takia ollaan oltu välillä vuosiakin erossa. Voin sanoa tällä kokemuksella ettei luottamus palaudu koskaan jos toinen ei ole tosissaan sinun suhteesi. Hänellä on ehkä vielä kaipaus sinkkuelämään ja silloin kannattaa vaan erota. Tai jos ootte niin erilaisia luonteita niin kuin munkin tapauksessa, että itse odottaa suhteelta enemmän. Sellainenkin kumppani luulisi vielä löytyvän joka arvostaa omaa naista ja haluaa hänet säilyttää. Luota omaan sydämeesi ja vaihtoihin. Älä jää liian pitkäksi aikaa huonoon suhteeseen, se rikkoo sun sydäntä ja psyykettä liian paljon. Kaikkea hyvää sulle toivon!!!


”Kadulla me ollaan niiden nuorten paikoilla” – raidenuorisotyö julkisissa ja puolijulkisissa tiloissa -teoksen (Karla Malm) julkistustilaisuus - Nuorisotutkimusseura ry\nNuorisotutkimusverkosto on toteuttanut Raidenuorisotyön arviointihankkeen (2017–2018), jossa on arvioitu työmuodon vaikutuksia niin nuorten kuin nuorisotyöntekijöiden ja yhteistyökumppanien näkökulmasta.\nJulkistustilaisuudessa julkaistaan arviointihankkeen tutkijan Karla Malmin ”Kadulla me ollaan niiden nuorten paikoilla” – raidenuorisotyö julkisissa ja puolijulkisissa tiloissa -tutkimusteos. Lisäksi tilaisuudessa arvioidaan hankkeen kolmen vuoden vaiheita eri toimijoiden silmin sekä kuullaan tulevaisuuskatsaus. Tilaisuudessa mukana myös nuoren ääni.\nTilaisuus alkaa lounaalla ja päättyy kakkukahveihin.\nJulkaisua voi ostaa julkaisupäivän jälkeen Nuorisotutkimusseuran verkkokaupasta tai julkistustilaisuudesta. Siitä ilmestyy myös maksuton verkkoversio.\nIlmoittautumiset 1.6. mennessä osoitteessa https://link.webropolsurveys.com/S/122B80976A979561.\n12.00 Tervetuloa ja alkumaljat\nProjektipäälliköt Miia Siitonen & Pekka Mäkelä, Vantaan nuorisopalvelut\nJulkkariLounas ja Looking Back\n12.35 Rahoittajan tervehdys\n12.50 ”Kadulla me ollaan niiden nuorten paikoilla” – raidenuorisotyö julkisissa ja puolijulkisissa tiloissa.\nTutkija Karla Malm, Nuorisotutkimusseura\n13.30 Paneelikeskustelu: Miten NTR -työhön lähdettiin mukaan ja millaista hyötyä se on tuottanut?\nVetäjänä Erikoistutkija Tomi Kiilakoski, Nuorisotutkimusverkosto.\nSauli Taipale (Vantaan NTR)\nTatu Törmänen (Espoon NTR)\nHelsingin NTR:n edustaja (avoinna)\nSusanna Ylimys (Aseman Lapset)\nAnne Laakso (Itä-Uudenmaan ennaltaestävä poliisi)\nArto Muukkonen (Liikennevirasto)\nPekka Ahola (VR)\nJyri Flinck (Järjestyksenvalvonta, Itäkeskus)\n14.05-14.15 Nuoren tarina #ntr #wepay\n14.15-14.45 Kakkukahvit ja verkostoitumista\nProjektipäällikkö Miia Siitonen\np. 0400 427 715\nkoulu palvelut kehittäminen nuorisokulttuuri nuorisotyö syrjäytyminen vastaanottokeskus sukupuoli nuorisotutkimus Nuoruus hallitusohjelmassa osallisuus nuorisopolitiikka hyvinvointi politiikka sosiaaliset suhteet turvapaikanhakijat liikunta koulutus monikulttuurisuus hallitusohjelma


Langan päässä Ville Husso: Fortnitea ja pyörälenkkejä\nOttelulippujen hinnasto ja katsomokartta\nSpåralla tai dösällä matsiin – Jäsenille ilmainen kertalippu\n14.05.2018 klo 19:33\nLeijonat viettävät tänään välipäivää Tanskassa. Tartuimme puhelimeen ja kyselimme Ville Husson kuulumisia Herningistä.\nMoikka Hude, miten menee? Onko kaupunki jo niin sanotusti hallussa?\n– Moi, hyvin menee. Tässä vietetään vapaapäivää hotellihuoneessa Fortnitea pelaillessa (Julius) Hongan kanssa. Melkein puolet jengistä pelaa sitä. Ja kyllähän tää on pieni kaupunki niin aika pitkälti jo hanskassa. Täällä on ihan täysi karnevaalimeininki päällä ja tosi paljon suomalaisia. Toi pääkatu on makee ja lämmintä on se 25 astetta, joten mikäs tässä. Itse jäähallikin on todella kuuma. Vaikkei tulisikaan vetoja niin silti on hiki jäällä kun oot jäällä. Meillä on myös polkupyörät täällä niin niillä on ihan näppärä käydä ajamassa tuolla ulkona kun säätkin sallii.\nOkei. Onko teillä sitten välipäivänä jotain yhteistä ohjelmaa vai meneekö jokainen menojaan?\n– Kyllä me välipäivänäkin aamulla hallille mennään ja osa käy jäällä ja osa tekee sitten omia juttujaan. Pelipäivänä sitten käydään pelipalaverissa läpi vastustajaa mutta tänään poikkeuksellisesti jo illalla, koska huomenna on aikainen peli.\nNiin just. No mites Leijonien pukukoppi. Kuka siellä on eniten äänessä?\n– Sanoisin tähän että Janne Pesonen. Se on vähän sellainen isähahmo meille nuoremmille kundeille. Sellainen sytyttäjätyyppi.\nKenellä siellä on väsyneimmät jutut?\n– Väsyneimmät ja huonoimmat jutut on Pekka Jormakalla. Ja sit kans Julius Hongalla. Niillä on sellasta ihan omaa Jyväskylä-läppää.\nNiin, mitä se sitten ikinä tarkoittaakaan. Kuinka paljon sä itse otat roolia kopissa?\n– Aika vähän. Oon ehkä enemmän sellainen tarkkailijatyyppi tässä kopissa mutta tottakai tuon oman mielipiteeni ja näkemykseni rohkeasti esille. Mutta sitten kun ollaan pienemmissä ryhmissä niin tulee aika paljon juteltua. Ja välipäivinä heitetäänkin sitten jo vähän enemmän vitsiä.\nSulla on nyt kaksi kautta takana Pohjois-Amerikassa, millaisia paikkoja San Antonio ja St. Louis ovat?\n– San Antonio on kyllä siisti paikka. 1,5 miljoonaa ihmistä ja paljon tekemistä. Tottakai alkuun oli vähän opeteltavaa, että missä käyt kaupassa ja missä tankkaat auton, mutta ekalla kaudella oli hyvä kun Petteri Lindbohm oli siinä jeesaamassa. Tää toinen vuosi onkin sitten ollut jo paljon iisimpi. Miljoonakaupungissa ruuhkat aina vähän yllättävät ja pelihallille saattaa joskus matka kestää 50 minuuttia, mutta treenihalli on onneksi ihan lähellä kotia. San Antonion NBA-jengi Spurs on aika kovassa huudossa ja näkyy hienosti kaupungilla. Mutta meidänkin matsissa saattaa viikonloppuna olla 10 000 katsojaa, niin mikäs siinä pelatessa.\n– Ja St. Louis on sitten taas paljon pienempi paikka ja välimatkat lyhyitä. Ja siellä kaupunki elää ja hengittää lätkää ja baseballia. Iso plussa Bluesin uusituissa pukukopeissa on sauna. Ja nyt kun on päässyt haistelemaan tota NHL-meininkiä niin onhan se siistiä. Ja paikkakin on jo lähellä niin kyllähän tässä nälkä kasvaa syödessä.\nKuulostaa hyvältä. Entäs millä osa-alueilla koet olevasi tällä hetkellä parempi kuin kaksi vuotta sitten lähtiessäsi IFK:sta?\n– No kyllä fysiikka on parantunut ja nopeutta tullut lisää. Pelinlukutaito ja reagointi on parantunut ja myös malttia on tullut lisää. Kaiken kaikkiaan sellainen tasapaino omaan pelaamiseen ja siihen omaan tilaan pääsemiseen on parantunut. Nykyisin kun pelataan se 3-4 kertaa viikossa ja reissaamiset päälle niin kyllä siinä saa välillä sitä latausta hakea.\nMM-skabojen alkulohko on kohta taputeltu. Mites Leijonille käy näissä kisoissa?\n– Kyllä mulla on luottavainen fiilis siihen, että päätyyn asti mennään. Viimeisessä pelissä ei saatu ihan parasta irti mutta onneksi seuraava on jo huomenna. Enää ei ole varaa ohipeleihin ja loput neljä peliä on voitettava. Mennään kuitenkin peli kerrallaan ja muistetaan nauttia näistä hetkistä. Ei anneta tuloksen ohjata liikaa tekemistä vaan annetaan kaikkemme ja ollaan parempia kuin vastustajat niin hyvä tulee. Kyllähän kausi olisi makea lopettaa kultamitaliin.\nSe käy meille, kiitos Hude ja tsemppiä seuraaviin matseihin!\n– Kiitos ja oikein hyvää kevättä ja kesää kaikille IFK:laisille!\nKuuden pisteen peli edessä – Lukko Nordiksella torstaina\nIFK-Lukko torstaina 18:30\n600 liigaottelua päävalmentajana – Ari-Pekka Selinille komea merkkipaalu\nSVEA MATSIRAPORTTI: IFK:lle voitto Selinin juhlaottelussa\nIFK–KalPa 2–1 vl. (0–0, 1–1, 0–0, 0–0, 1–0)


Överiolkainen farkkumekko | Paulasydän\nJulkaistu 4.1.2011\tby paulahelena\nPahoitteluni blogihiljaisuudesta, joulua ja välipäiviä tuli vietettyä vanhempien ja appivanhempien luona pitkin Suomea, ja kun vihdoin olin siirtämässä kuvia kameralta koneelle postauksia varten, astuivat kehiin tekniset ongelmat: uudessa läppärivauvassani olivat USB-paikat täynnä enkä osannut irrottaa kamerasta muistikorttia (:D) kokeillakseni sen sopivuutta lupaavan näköiseen reikään. Nyt on kuitenkin johdot viritetty kuntoon ja kuvat saatu koneelle. Onneksi vuoden viimeiseksi postaukseksi sentään sattui sopivasti jäämään tuo jopa vähän turhan aikaisin kirjoitettu 2010-muistelo.\nUuden vuoden myötä annoin itselleni luvan uusiin kujeisiin myös blogin puolella. (Tai erityisesti täällä, en ole muualla vielä erityisemmin kujeillut.) Kehitin yhden kuvan säännön tähän blogiin alunperin sen takia, etten turhamaisuuttani tunkisi jokaiseen postaukseen tusinaa samanlaista kuvaa itsestäni, ja hyvä sääntö se olikin. Välillä juuri Sen Oikean kuvan valitseminen on kuitenkin aiheuttanut harmaita hiuksia ja turhautumista, kun hyviä kuvia olisi useampia, mutta samasta aiheesta ei viitsi kirjoittaa viittä lähes identtistä juttua. Koska onnistuin tätä postausta varten näpsimään kuvia, joissa minä näytän hyvältä ja kuvia, joissa mekko näyttää hyvältä, mutta en ainuttakaan meidän molempien parhaita puolia esittelevää kuvaa, annoin periksi turhamaisuudelleni päätin vuoden vaihtumisen kunniaksi sallia useamman kuvan käyttämisen, mikäli aihetta on.\nJa sitten siihen itse mekkoon. Voitin ihanan Llauran kilpailussa Vero Modan lahjakortin, jonka kävin eilen ansiokkaasti tuhlaamassa. Tämä mekko kiehtoi minua ensisilmäyksestä lähtien, mutta ilman lahjakorttia en olisi varmaankaan uskaltautunut koko komeutta edes sovittamaan 70% alennuksesta huolimatta. Ensinnäkään en tarvitse yhtään mekkoa ja toisekseen omaan hartiat, jotka saavat minut muuttumaan amerikkalaiseksi jalkapalloilijaksi jo jonkun edes mainitessa puhvihihat/olkatoppaukset. Lahjakortin poltellessa lompakossa päätin kuitenkin kiikuttaa mekon sovituskoppiin, ja sen jälkeen paineltiinkin aika haipakkaa kassalle. Nuo olat ovat jo niin överit, ettei ovimiesefektiä pääse syntymään, ja kyllähän sitä nyt aina yksi uusi mekko vaatekaappiin mahtuu. Ainakin noin söpö!\n6 vastausta artikkeliin: Överiolkainen farkkumekko\nTuttu tunne tuo ”juuri kun olin siirtämässä kuvia niin …. ” tapahtui jotain odottamatonta teknistä haittaa! Pienet mutta ärsyttävät asiat elämässä ja haittaavat ja hidastavat bloggaamista. Mutta kivan mekon olet löytänyt, eivätkä hartiat todellakaan noista ”toppauksista” erotu (itsellänihän on myös hartiat mallia jenkkifutis, joten tuttu tunne tuokin). Eikös se mennyt jotenkin niin, että korosta sitä mitä et voi peittää =D\njoo, tekniset viat on kyllä harvinaisen ärsyttäviä välillä! (esim. nyt tää kirjaa mut ulos joka kerta kun yritän vastata tähän kommenttiin :D)\nja kiitoksia, vielä kun tulis paljon sopivia tilaisuuksia mekon käyttöönkin! :) mut ehkäpä mä tästä rohkaistuneena uskallan vähän useemmin napata jonkun iso-olkaisemmankin vaatteen sovitettavaks ;)\nhih, ompa joku ihanin tuo mekko :) <3\nno eiks ooki! <3 kiitos sun lahjakortin :)\nPaluuviite: Portaat (ja vähän asukin) | Paulasydän\nPaluuviite: Eilisen asu | Paulasydän


Usein kysyttyä - Rakennusteollisuus RT ry\nKuinka otan ePerehdytyksen käyttöön? (työnantaja, pääkäyttäjä)\nKirjaudu Suomen Tilaajavastuun Ilmoita-palveluun.\nLisää Työntekijät-välilehdelle kaikki ne työntekijät, joiden haluat tekevän ePerehdytyksen.\nPalaa Ilmoita-palvelun etusivulle ja tilaa ePerehdytys sivun alalaidasta.\nLisää nyt ePerehdytyksen käyttöoikeus haluamillesi työntekijöille, eli tee ns. luvitus.\nVoit lisätä käyttöoikeudet kerralla kaikille Ilmoita-palvelun etusivulla tai yksitellen Työntekijät-välilehdellä.\nIlmoita luvittamillesi työntekijöille, että he voivat nyt tehdä ePerehdytyksen osoitteessa eperehdytys.fi. Työntekijä tunnistautuu palveluun käyttäen Valttikorttia tai veronumeroaan ja työnantajan Y-tunnusta.\nMilloin saan laskun ja miten se muodostuu?\nOta ensin ePerehdytys käyttöön ja hyväksy käyttöehdot Ilmoita-palvelussa.\nTilaa työntekijälle/työntekijöille käyttöoikeudet. Käyttöoikeuksien tilaaminen käynnistää laskutuksen.\nSuomen Tilaajavastuu lähettää sinulle kerran kuussa koontilaskun kaikista kalenterikuukauden aikana tekemistäsi käyttöoikeustilauksista.\nSeuraavaa käyttöoikeusjaksoa koskeva lasku lähetetään vuoden kuluttua tilauspäivästä, jos työntekijän käyttöoikeus on edelleen voimassa Ilmoita-palvelussa.\nMistä tiedän, että tilaukseni onnistui?\nOnnistunut tilaus näkyy Ilmoita-palvelun etusivun alalaidassa, josta löytyy oma käyttäjätunnus, tilausajankohta ja ilmoitus, että ePerehdytys-palvelu on käytössä. Pääkäyttäjänä, eli tilaajana sinulle tulee antamaasi sähköpostiin tilausvahvistus palvelun käyttöönotosta.\nMilloin työntekijäni pääsee tekemään ePerehdytyksen?\nLuvitetun työntekijän tiedot tarkistetaan automaattisesti Verohallinnon rekisteristä ennen ePerehdytyksen teko-oikeuden antamista. Tietojen tarkistus tapahtuu arkipäivisin klo 8.00-16.00 välisenä aikana. Kun tarkistus on tehty, saat siitä tiedon. Sen jälkeen voit ilmoittaa työntekijälle, että hän pääsee tekemään ePerehdytyksen osoitteessa eperehdytys.fi.\nKuinka kauan ePerehdytys-palvelu on voimassa?\nePerehdytys-palvelu on voimassa vuoden siitä hetkestä lähtien, kun tilaus on tehty ja laskutus on käynnistynyt. Kun käyttöoikeusaika on umpeutumassa, saat siitä pääkäyttäjänä muistutusilmoituksen sähköpostiisi. Työntekijä puolestaan saa muistutusviestin kännykkäänsä.\nKuinka otan ePerehdytyksen käyttöön? (työntekijä, ePerehdytyksen suorittaja)\nTyönantajasi ilmoittaa, että voit tehdä ePerehdytyksen.\nMene sivulle eperehdytys.fi.\nKirjaudu palveluun joko Valttikortilla tai veronumerollasi ja työnantajan Y-tunnuksella.\nKirjautumisen jälkeen saat matkapuhelimeesi PIN-koodin, joka avaa sinulle ePerehdytys-sivun ja pääset aloittamaan perehdytyksen tekemisen.\nToimiiko ePerehdytys kaikilla selaimilla?\nePerehdytystä tukevat parhaiten selaimet: Chrome, Firefox, Microsoft Edge ja Safari.\nMistä ja miten saan veronumeron? (perehdytyksen tekijä) Veronumeron saa Verohallinnosta. Henkilöasiakkaat saavat veronumeron verokortin yhteydessä. Jos sinulla ei ole veronumeroa tai se on kadonnut, saat sen soittamalla veronumeron palvelunumeroon tai käymällä jossain Verohallinnon toimipisteessä.\nVeronumeroa ei merkitä automaattisesti veronumerorekisteriin, vaan merkintää on pyydettävä erikseen. Merkitsemistä julkiseen rekisteriin voi pyytää soittamalla veronumeron palvelunumeroon 029 497 070 tai käymällä Verohallinnon toimipisteessä\nTarkat tiedot veronumerokäytänteistä löytyvät Verohallinnon sivulta.\nKorvaako ePerehdytys työturvallisuuskortin?\nEi korvaa. ePerehdytyksellä voi korvata ainoastaan työmaan yleisten työturvallisuusasioiden osion.\nKorvaako ePerehdytys työmaakohtaisen perehdytyksen?\nEi korvaa. ePerehdytys korvaa vain työmaan yleisten turvallisuusasioiden perehdytyksen. Työmaakohtainen perehdytys on siis tehtävä jokaisella työmaalla ePerehdytyksen lisäksi.\nKuka vastaa, että ePerehdytys tehdään?\nTyönantaja vastaa siitä, että jokainen työntekijä suorittaa ePerehdytyksen. Työnantajan tulee varata tarvittaessa laitteet ePerehdytyksen suorittamiseen. Työntekijän on kuitenkin mahdollista suorittaa ePerehdytys myös oma-aloitteisesti kerran vuodessa ajasta ja paikasta riippumatta, mikäli hänellä on voimassa oleva oikeus ePerehdytyksen tekemiseen.\nMillä kielillä ePerehdytyksen voi suorittaa?\nPalvelusta on monta kieliversiota ja sen voi suorittaa suomeksi, ruotsiksi, viroksi, venäjäksi, latviaksi, liettuaksi, puolaksi ja englanniksi.\nMiten tarkistan työntekijöitteni ePerehdytys-suoritukset?\nTieto työntekijän suorittamasta perehdytyksestä tallentuu Suomen Tilaajavastuun Taitorekisterin Ilmoita-palveluun. Työntekijän Valttikortin tunnistetietojen avulla palvelusta näkee omassa yrityksessä työskentelevien tekemät ePerehdytykset.\nKuka ePerehdytyksen maksaa?\nePerehdytyksen maksaa työnantaja. Vuosihinta työntekijää kohti on 24 euroa, josta RT:n jäsenyritykset saavat 50 prosentin alennuksen.\nMistä työnantajani tietää, että olen tehnyt ePerehdytyksen?\nTieto hyväksytysti suoritetusta perehdytyksestä tallentuu Suomen Tilaajavastuun Taitorekisterin Ilmoita-palveluun, josta työnantaja voi sen tarkistaa Valttikortin tunnistetietojesi avulla.\nMitä tapahtuu ePerehdytys-suoritukselleni, kun vaihdan työnantajaa?\nePerehdytys on henkilökohtainen, ei yritykseen sidottu. Se on aina vuoden voimassa suoritushetkestä eteenpäin siitä riippumatta, vaikka työnantaja vaihtuisi useammankin kerran vuoden aikana.\nMiksi ePerehdytys-palveluun kirjautuminen ei onnistu?\nSyitä voi olla useita. Tarkista ensin, että syötit Valttikorttinumerosi oikein ja kirjasit veronumeron ja Y-tunnuksen oikein. Varmista sen jälkeen työnantajaltasi, että tietosi on kirjattu oikein Ilmoita-palveluun ja ne ovat Ilmoitettu-tilassa. Varmista myös, että sinulle on annettu ePerehdytyksen käyttöoikeus.\nMiten voin olla varma, että työntekijä on itse suorittanut ePerehdytyksen?\nTyöntekijä tunnistautuu ePerehdytykseen henkilökohtaisen Valttikortin numeron tai veronumeron ja Y-tunnuksen avulla. Tämän jälkeen hän saa tekstiviestillä PIN-koodin puhelimeensa. Kaikista suorituksista jää jälki ja niiden perusteella on mahdollista seurata, jos jostain IP-osoitteesta tulee epäilyttävän paljon suorituksia. ePerehdytyksen tekemisessä on kyse luottamuksesta ja siitä, onko työntekijä kiinnostunut omasta ja muiden työturvallisuudesta, ja haluaako hän suorittaa kerran vuodessa koulutuksen, joka edesauttaa turvallisuutta ja ylläpitää omaa ammattitaitoa.\nKuinka usein minun pitää tehdä ePerehdytys?\nTeet ePerehdytyksen kerran vuodessa, jonka jälkeen sinun tulee uusia se vuosittain. Saat muistutuksen uusinnasta tekstiviestinä siihen matkapuhelinnumeroon, joka sinulle on kirjattu ePerehdytys-palveluun luvitusvaiheessa.\nVoinko käydä ePerehdytyksen tehtäväsivut läpi omassa järjestyksessä?\nePerehdytyksen kaikki tehtäväsivut on rakennettu niin, että ne on käytävä läpi tietyssä järjestyksessä ensimmäisellä kirjautumiskerralla. Järjestyksessä eteneminen varmistaa sen, että kaikki osa-alueet tulevat läpikäydyiksi. Jos haluat käydä materiaalia läpi ensimmäisen lukukerran jälkeen uudestaan tai kerrata vain jonkin tietyn asian, liikkuminen aineistossa on vapaata ja pääset selailemaan sivuja omaan tahtiisi.\nMiksi en pääse etenemään toiselle sivulle?\nSinun on tutustuttava kaikkeen sivulla olevaan materiaaliin ennen kuin pääset siirtymään toiselle sivulle. Esimerkiksi sivulla neljä on puhekuplia, jotka tulee avata ja lukea läpi ennen kuin pääset seuraavalle sivulle.


Huhtikuiset Tarinat: maaliskuuta 2015\nKuva: Essi Suomalainen\nUupumus iski sitten eilen illalla. Nukuin tänään erittäin pahasti pommiin koulusta, missasin yhden palaverinkin - ai että, että hävettää. No mutta, käytin ajan kuitenkin hyödyksi kotona: kirjoitin koulumme valinnaisen tarinateatterin ryhmälle lyhytelokuvakäsikirjoituksen. Meillä oli siis suunnitteilla toteuttaa sen ryhmän kanssa pieni lyhytelokuva ja minulta kysyttiin, jos tahtoisin antaa panokseni ainakin kirjallisessa muodossa. Päätin siis ryhtyä yksinäni toimeen.\nAjatus iski päähän aamusuihkussa. Rustailin pienen rungon koneelle ja keitin kahvia. Yhteensä 10 liuskaiseen lyhytelokuvakäsikirjoitukseen meni minulla n. kaksi tuntia. Odotukset ja lunastukset toimivat ja lyhytelokuva pohjaa erään suuren väärinkäsityksen ympärille - ehkä hieman kliseistä, mutta tässä ei ole hirveän kauaa aikaa tätä tehdä, koska tarkoitus olisi ilmeisesti nyt keväällä saada homma tehtyä. Runousoppi kunniaan, ja sitä rataa!\nLisäksi pyrin siihen, että lyhytelokuva olisi mahdollisimman helppo toteuttaa - kuten mainitsin, aikaa ei ole paljon. Rakensin tekstin koulun ympärille, jotta voisimme kuvata koulussa mahdollisimman pienellä vaivalla. Repliikitkin yritin muotoilla niin, että ei haittaa, jos näyttelijät eivät aivan sanatarkasti noudata käsikirjoitusta (kyse ei kuitenkaan ole ammattilaisista, vaan koulun valinnaisaineen ryhmästä).\nNäyttelemään en itse välttämättä ehdi tähän projektiin - pienesti harmittaa - sillä loppukevät on minulla ohjelmaa täynnä melkein 24/7. Rooleja tässä tekstissä on neljä ja toivon, että halukkaita löytyy. Lisätä pystyy ehkä muutaman, jos on tarvis, mutta vähentäminen menisi erittäin vaikeaksi.\nLähetin jo muutama tunti sitten kässäriä ryhmäläisille ja opettajille eteenpäin. Sain jo eräältä ryhmäläiseltä positiivisen vastaanoton - lämmitti tätä kiireistä sydäntä! Tämä ei ole mikään lukkoon lyöty asia, joten voi olla, ettei koko ryhmä edes tahdo tehdä tekstini pohjalta mitään tai halutaan jotain muuta, mutta ainakin naputtelin kelpo ehdotuksen.\nTunnisteet: draaman kirjoittaminen, elämä, inspiraatio, kirjoittaminen, projekti\nKävin viikonloppuna katsastamassa suomalaisen version "Ladykillersistä"\nHelsingin kaupunginteatterissa. Oli ihan mahtava!\nMutta nyt asiaan: dramatisoin Inttileskeä taas pidemmälle! Viime kerrasta tälläkin saralla on kulunut jo tovi. Pituutta tuli lisää kokonaista 10 liuskaa, eikä loppu edes häämötä. Tiivistämistä ja karsimista mahdollisesti luvassa, kun ensimmäinen versio on purkissa.\nPääsin kyllä jännittävään kohtaan ja asioiden ytimeen. Uusi sivuhahmokin sai vihdoin roolin - jonkunlainen ponnahduslauta tämä oli ollut jo aikaisemmin, mutta nyt keksin keinon, millä nivoa juttua yhteen. En vielä ehtinyt toteuttaa suunnitelmaa, mutta ideoin. Täytyy testata, toimiiko homma käytännössä, mutta draamaa sen kaikissa merkityksissä on kuitenkin luvassa. :)\nOlen tyytyväinen siihen, että olen taas saanut jotain aikaan pahemminkin keskeneräisten projektien saralla. Addiktio on nyt ollut pienellä tauolla, mutta lähiaikoina on siitäkin todennäköisesti luvassa palautetta. Tahti alkaa hieman hiipua, vaikka rankka kevät on vasta edessä. Onneksi tässä on pääsiäisloma välissä, saa edes hetken hengähtää. Loman jälkeen taas täysillä tuulta päin aina kesään saakka!\nraapustellut huhtikuu klo 20.49\nTunnisteet: draaman kirjoittaminen, inspiraatio, kirjoittaminen, näytelmä, projekti\nKuva: Kami Andelin\nEnpä koskaan nähnyt tuota auringonpimennystä, mutta inspispiikki on iskenyt luuhun ja sydämeen saakka: enää muutama sivu Kalevalaa jäljellä. Luonnostelin jo eilen postauksen tästä eepoksesta, mutta julkaisen sen vasta sitten, kun olen viimeisenkin rivin lukenut. Joka tapauksessa inspiroiduin aivan hirvittävästi, siitä lisää Kalevala-postauksessa!\nAiheesta poiketen: viime viikolla olisi ollut nähtävissä sekä revontulet, että auringonpimennys - kumpaakaan en onnistunut näkemään. Erittäin harmillista. Olisi ollut hurjan jännittävää.\nMiksi en ole hetkeen raportoinut kässärien edistymisestä?\nSimppelisti sen vuoksi, etteivät ne ole edistyneet. Minulla ei yksinkertaisesti ole ollut antaa niille täydellisesti aikaa. Ne elävät mielessä, oikein paljon - uudetkin ideat - mutta aikataulu on nyt ainakin viikon vielä tosi tiukilla. Ja loppukevät myös jonkun verran. Mutta huhtikuusta varmasti löytyy kolo sille, että saan paneutua Addiktion pariin taas ihan sata lasissa! Ja olen silloin varmaankin saanut myös palautetta - nyt olen odotellut tässä hyvän tovin.\nVoi olla, että kesällä paljastan, mikä tässä keväässä on ollut niin ihmeellistä - tai sitten en. Se jää nähtäväksi. :)\nraapustellut huhtikuu klo 22.11\nTosiaan. Tänään en ole dramatisoinut tekstiä eteenpäin - pahoittelen - on ollut liian kiire kaiken muun kanssa. Koko kevät tulee olemaan kohdallani nimittäin erittäin kiireistä aikaa, mutta kyllä joku väli aina löytyy kirjoitushommille kaiken muun lomassa.\nSain kuitenkin palautetta Inttilesken dramatisoidun version alusta vanhalta lukiokaverilta. Tällä sattuu olemaan kokemusta esimerkiksi tv-puolen kässäreistä, sillä ystäväni on näytellyt tv-tuotannoissa useammankin kerran. Itse asiassa tekninen puoli ei ollut niin hakoteillä, kuin olin kuvitellut!\nPohdintoja puhelumme kyllä aiheutti, ihan hyvässä mielessä vaan. Keskusteltiin mm. kannattaako inttipuolta näyttää, istutuksista, jotka ajattelin lunastaa eri tavalla, kuin katsojalle luvataan, henkilöhahmojen kaarista jne. Tuli esille asioita, joita en ollut muistanut miettiä ja kohtia, joissa olin pienesti mokannut (mennyt sekaisin proosaversion dialogin ja dramatisoidun tekstin toiminnan kanssa).\nYstäväni on lukenut myös käsikirjoituksen proosaversion n. 3 vuotta sitten. Kaiken kaikkiaan sain hyvää palautetta, tässä versiossa - ja tarinassa ylipäätään - on ainakin ystäväni mielestä potentiaalia monenkin tyyliseen hommaan. :)\nHyvän mielen päivä, kyllä.\nraapustellut huhtikuu klo 21.16\nTunnisteet: draaman kirjoittaminen, editointi, projekti\nja luotat siihen,että tapahtuipa mitä tahansa,\n- Elana Lindquist\nP.S. Viikonloppuna Studio Orfeuksen 7. lähiviikonloppu\nja ohjaajana kustannustoimittaja!\nPalaillaan pidemmissä merkeissä viimeistään silloin.\nraapustellut huhtikuu klo 23.54\nTunnisteet: elämä, inspiraatio, runo\nLukukokemuksia -15 vol.4: Aristoteles - Runousoppi (suom. Pentti Saarikoski)\nTänään saapui Aristoteleen Runousoppi (Otava, 1967 Pentti Saarikosken suomennos) noudettavaksi ja ehdinkin jo lukea tämän läpi. Olen suhteellisen hidas lukija, mutta kiinnostus aiheeseen vei mennessään ja sainkin teoksen päätökseen miltei yhdeltä istumalta.\nPelkäsin kovin, että kieli tai kerronta olisi sellaista, jossa en pysyisi mukana, mutta tämän suhteen ei ollut kyllä mitään ongelmia (Pentti Saarikoski ainakin taitaa työnsä). Itse asiassa suurin osa asioista, joita tämä opus käsitteli, on tullut esille Studio Orfeuksessa (asialla saattaa olla jotain tekemistä sen suhteen, että ohjaajamme fanittaa Aristotelesta)! Paljoakaan uutta tietoa ei ilmennyt, mutta jotain kyllä ja otin opikseni - ainakin yritin.\n"Tragedia on arvokkaan ja loppuunsuoritetun, pituudeltaan rajoitetun toiminnan jäljittely; - se jäljittelee toimivien ihmisten kautta eikä kertomalla; herättämällä sääliä ja pelkoa se tervehdyttää nämä tunteet."\n- Aristoteles (suom. Pentti Saarikoski)\nEn nyt tässä ala yksityiskohtaisesti avaamaan kaikkea, mitä käsiteltiin. Mutta lyhyesti käytiin läpi tragedian runko: mihin kiinnittää huomiota, mistä teos koostuu. Mm. juoni ja sen yhtenäisyys, hlöhahmojen luonteiden esille tuonti, tapahtumien sommittelu jne.\nMielenkiintoinen lukukokemus tämä oli kyllä. Tein 4-sivuiset muistiinpanot vihkoon, mutta oikeastaan 80% niistä oli vain tiivistetyssä muodossa sitä, mitä olemme käyneet Orfeuksen lähiviikonloppuina. Eipä silti, kannatti lukea!\nTunnisteet: draaman kirjoittaminen, kirja, lukukokemuksia, Studio Orfeus\nKyllä, olen tänäänkin jatkanut Inttilesken dramatisointia. Nyt päästiin jo erääseen ydinkohtaan! Dramatisointi sujui ihan mukavasti, vaikka haasteita olikin matkassa. Hahmottelin myös muutaman seuraavan kohtauksen sisällöt, jotka dramatisoin varmaankin tässä ensi viikolla, jos ehdin. Vähän kyllä mietin, että mistä mihin leikkaan - tarvitseeko tuohon väliin jotakin. Mutta ei siitä sen enempää.\nTahtoisin pienesti palata viime vuoden lokakuuhun ja tähän postaukseen. Valitsin polkuni, vaikkakin se on mahdollisesti muutettavissa jossain vaiheessa, jos on tarvetta (en välttämättä halua, mutta saattaa olla pakko). Käännyin siis tienristeyksestä, jatkoin hitaasti matkaa. Turvassa. Melkein. Sen näkee sitten.\nTänään saavuttiin kuitenkin moottoritielle. Ohituskaista matkaa vierellä. Samaan suuntaan ollaan kuitenkin menossa, ikään kuin. Voin matkata tasavauhtia ja ohittaa, molemmat mahdollisuudet ovat olemassa, eikä toinen sulje toista pois. Kuulostaa melkein liian hyvältä. Kolareita täytyy kuitenkin varoa, välttää. Parhain välttämismahdollisuus olisi varmasti olla ajamatta ollenkaan ja lukittautua jonnekin, mutta se ei ole minulle vaihtoehto. Ajan. Hyvää vauhtia, en liian hiljaa. Törmäysvaara on silti aina olemassa, eikä perille pääsy ole ollenkaan varmaa. Mutta silti niin moni ottaa sen riskin ja ajaa, vaikkei edes tiedä, pääseekö koskaan perille.\nMinä otan myös sen riskin. Kolareita on monenlaisia. On pienempiä ja on suurempia. Pieni kolhaisu ei tapa ketään ja voi silti jatkaa matkaa. Minä aion yrittää päästä turvallisesti perille. Voi olla että eksyn, voi olla että bensa loppuu, mutta jossain vaiheessa sen aina huomaa, kestääkö auto päämäärään saakka.\nraapustellut huhtikuu klo 23.27\nTunnisteet: draaman kirjoittaminen, elämä, inspiraatio, minä, pohdinta, projekti\nPääsin tänään aikaisin koulusta. Meillä oli vaan retki Messukeskukseen "Kuva&Kamera" -messuille ja sen jälkeen kotiin. Törmäsin muutamaan retkeilevään puluun kotimatkalla, kuten kuvasta näkyy. Mutta koska tämä on harrastus- eikä lifestyle-blogi, voisin mennä nyt niihin kirjoitusasioihin...\nOli tosiaan lyhyt päivä, joten virtaa riitti sitten Inttilesken dramatisoitiin. Miksi juuri siihen? Ihan siksi, koska se inspiroi tällä hetkellä eniten. Keskeneräiset kässärit eivät tosiaan ole jatkuneet vähään aikaan, mutta annan niille nyt aikaa. Ja Addiktiosta odotan palautetta. Mutta eiköhän sitäkin kohta puoliin taas minulle lähetellä. :)\nKeksinpäs - ilmeisesti - ainakin yhden tehtävän uudelle sivuhahmolle tähän kässäriin! Ja se eräs tehtävä on laittaa päählö ajattelemaan. Lisäponnahduslautana tulevalle ovatkin sitten toisen, suuremmassa roolissa seikkailevan sivuhahmon elämäntilanne. Näin se oli alunperinkin, mutta mielestäni tuo lisäideani toimii ainakin tässä vaiheessa ihan hyvin, sitä on ehkä pienesti pohjustettukin.\nEli siis: edelleen hyvässä vauhdissa. Yhden asian kuitenkin kysäisin ohjaajalta, tuli tässä mieleen, että kuinkas pitkiä ne leffakäsikset - tai näytelmät - nyt ovatkaan... Lyhyempiä kuin romaanit ainakin, totta kai (yleisesti ottaen siis), mutta tässä ilmeni nyt eräs ongelma. Tällä hetkellä tässä dramatisoidussa versiossa on liuskoja jo lähemmäs 50 ja 1 liuska = 1min elokuvaa...mitä se tekeekään? Melkein tunti mennyt, eikä olla päästy edes kunnolla tapahtumien ytimeen. Leffat nyt harvoin ovat nelituntisia (poikkeuksena ainakin Tuulen Viemää ja Shakespeare Companyn Hamlet-näytelmän videoitu versio), joten jotain täytyisi tehdä.\nJa se jokin olisi tiivistämistä. Mutta mistä tiivistää? Nämä uudet, mielestäni kuitenkin melko tarpeelliset, sivuhenkilöt ovat kummasti pitkittäneet tarinaa. Valotan myös sitä inttipojan elämää siellä intissä, koska ajattelin sen syventävän ja värittävän juttua. Ja muutama asia olisi luultavasti vaikeampi esittää, jos sinne suuntaan ei koskaan kamera kääntyisi. Tässä tulemmekin seuraavaan kysymykseen: ovatko ne oikeasti tarpeellisia? Inttielämä ei kuitenkaan kosketa juurikaan pääjuonta, vaikkakin tämä suhteen toinen osapuoli tuleekin paljon lihallisemmaksi tätä kautta. Alkuperäisessä versiossahan olin tehnyt sen kikan, ettei tämä inttipoika sano ainoatakaan repliikkiä: toiminta vain kuvataan tai mahdolliset, ne pienet ja harvat, repliikit kerrotaan. Mielestäni se oli hauska kikka, muttei toimi tässä. Ja inttipoika jäi todella ohueksi. Kuinka ohueksi tämän hahmon on nyt lupa jäädä, jos tapahtumat kuitenkin keskittyvät inttileskeen? Eivätkä välttämättä edes pelkästään inttileskeyteen, vaan tapahtumiin tällä jännittävällä ajanjaksolla päählön elämässä? Inttipoika oli oikeastaan alkuperäisessä melkeinpä pelkkä koriste, vaikka päählö siihen useasti viittasikin.\nMikäs nyt siis neuvoksi?\nLifestyle-puoleen vielä lyhyesti viitaten: tämän illan otsikko oli "Perjantai ja tragikoominen pannari". Kässärin vivahteet vaikuttavat näköjään omaankin elämään, hahah! Lueskelin netistä huvikseni Aristoteleesta (ps. Runousoppi ei ole vieläkään saapunut lähikirjastooni. Se on matkalla ja matkaa luultavasti koko viikonlopun - tai siis oikeastaan ei, sillä se ei varmaankaan kulje viikonloppuna mihinkään, mutta saan teoksen käsiini luultavasti maanantaina), unohdinpa sitten "puukottaa pannarista ilmat pihalle" (= eli siis tuhota nuo kuprut). Kun sen muistin, olivat kuprut jo jähmettyneet ja pannari vielä vähän paloikin siihen päälle. Palanein kohta on kätevästi piilotettu elefanttikäsinukkeni - joka muuten on ensimmäinen leluni koskaan - taakse. ;)\nMinä 0 - Aristoteles 1\nMestarit eivät polta pannukakkuja\nMinä poltin pannukakun\nMinä en ole mestari\nLoppukevennys, hahah! Meniköhän edes oikein (= muistanko lukiosta enää mitään)? Mutta joka tapauksessa, tragikomiikka on ainakin tänään ollut täällä läsnä.\nraapustellut huhtikuu klo 20.45\nKuva Art Kaarisillan näyttelystä "Tuttuja Tukholmasta".\nNäyttelyssä oli Fanny Aspin, Kati Jaatisen ja Therese Perssonin kädenjälkeä.\nLaitetaanpas maaliskuun ensimmäistä postausta käyntiin.\nOlen saanut taas jotain aikaseksi! Tällä kertaa Addiktion editointia. Keskityin nimenomaan edellisessä postauksessa mainitsemaani haasteelliseen sivuhenkilöön, tämän kaareen ja suhteeseen päähenkilöön. Mielestäni asiat kehittyivät ja paranivat ainakin jonkun verran. Lähetin paketin juuri ohjaajalle - palautetta siis odotellessa.\nSiinä editoidessa huomasin taas erään pikkuasian unohtuneen. Se oli ihan ulkonäöllinen seikka, päählön muutos, joten pienin korjauksin siitä päästiin. Huomasin ja editoin nuo kyllä vasta sen jälkeen, kun olin jo lähettänyt korjatun paketin ohjaajalle. Hups.\nSainpas yhden esinehommankin - tai kaksi - lisäiltyä joukkoon! Pieniä juttuja, mutta oma näkemykseni on, että ne syventävät stooria jonkun verran. Toinen ainakin. Toinen taas liittyi siihen ulkonäölliseen seikkaan, joka oli unohtunut.\nIhan pikkuisia muutoksia tein myös yhden sivuhahmon repliikeihin. Lähinnä sanojen toistoa, jota oli muutenkin, mutta korostin entisestään. Pieni juttu sekin, juu, mutta jotain on edes saatu aikaiseksi tänään.\nraapustellut huhtikuu klo 17.27


Laihdutus Painonhallinta | sinunparhaaksi.fi\nHerkullinen ja helppokäyttöinen, täysin luonnollinen juoma, joka tyydyttää nälän ja antaa pitkäkestoista energiaa. Perustuu soluravitsemuksen tieteeseen ja\nHerkullinen ja helppokäyttöinen, täysin luonnollinen juoma, joka tyydyttää nälän ja antaa pitkäkestoista energiaa. Perustuu soluravitsemuksen tieteeseen ja glykeemistä reaktiota hallistsevaan teknologiaan.\n18 g soluravitsemukselle ja elinvoimaisuudelle välttämätöntä proteiinia (26 g sekoitettuna rasvattomaan maitoon) sekä 5 g kuitua.\nGlykeemistä reaktiota hallitseva teknologia\nSisältää haaraketjuisia aminohappoja sekä leusiinia\nAinutlaatuinen sekoitus 18 g korkealaatuista proteiinia (26 g sekoitettuna rasvattomaan maitoon).\n5 g tyydyttäviä kuituja.\nBiologisesti kattava, sisältää 22 aminohappoa sekä laajan kirjon välttämättömiä vitamiineja ja kivennäisaineita.\nTäysin luonnollinen; ei keinotekoisia väriaineita, makeutusaineita, säilöntäaineita tai aromeja\nVain 150 kaloria


Kurkistus betonitasoon - Pihkala\nVaikka pääosa lomahommista onkin tapahtunut ulkosalla, olemme ehtineet puuhailla ihan vähän kellarissakin. Kellarin betonitaso asennettiin kaappeineen päivineen jokin aika sitten, ja vaikka kokonaisuus on vielä keskeneräinen, en malta olla vilauttamatta paria sneak peek -kuvaa lopputuloksesta. Tilasimme tason Virosta Valukiveltä, kaapit ovat puolestaan muutkin kotimme kiintokalusteet toimittaneen Unique Homen valikoimista. Tuotteiden yhteensopivuus jännitti kieltämättä pikkuisen, mutta homma sujui tosi mutkattomasti: taso toimitettiin Virosta ajallaan suoraan kotipihaan ja siinä se nyt on sopivasti kaappien päällä. En voisi olla tyytyväisempi lopputulokseen!\nTapwellin hana ja Flosin riippuvalaisimet asennettiin jo paikoilleen. Vielä kokonaisuudesta puuttuu peili, kesälomien vuoksi sen tilaus venyi elokuulle. Ja muutenkin kellari kaipaa vielä fiksaamista etenkin portaikon ja ulko-oviaukon suunnassa, myös pesukoneen peittävät liukuovet ovat vielä toimittamatta. Esittelen lopputuloksen kokonaisuudessaan vähän tuonnempana, kun puuttuvat palaset ovat löytäneet paikoilleen. Siihen mennessä pitänee hommata jonkinlaiset lightboxit valokuvauksen avuksi – tällaisenaan pimeä kellari on melkoisen tuskainen kuvattava…\nProgress in the basement: lately we have installed our bathroom cabinet to its place. Here´s a sneak peek to the result, I love that concrete top and soft grey cabinets! I´ll show you more pics when all missing pieces eg. mirror and sliding doors have found their place.\nAvainsanat: kylpyhuone oma koti remppa\nOn kyllä ihanan pelkistetty ja siisti kokonaisuus! Minkälainen tuo lattia muuten on ollut käytössä liukkauden suhteen?\nKiitos! Itse asiassa lattia on yllättänyt liukkauden suhteen positiivisesti. Vaikka pinta onkin sileä, tuntuu siitä jäävän jalan alle märkänäkin jonkinlainen kitka. Voi olla että materiaali on sen verran elastista, että se auttaa asiaa. Ei tuo tietysti karkeaa laattaa voita pitävyydessä, mutta ei ollenkaan huono silti.\nKauniin vihreän sävyn olette valinneet kaapin oviin. Vinkkaatko sävykoodin?\nKiitos! Tuo on itse asiassa enemmänkin pehmeä (vihertävä) harmaa kuin ihan puhdas vihreä, valaistus hämää vähän. 🙂 Sävy on RAL7030.\nTosi hieno tuo betonitaso. Uskallanko kysyä suoraan, millaisessa hintaluokassa tuollaisen teettäminen Virossa oli? Haaveilen kovasti betonisesta allastasosta meidän kylppäriin, mutta Suomessa sellaisen teettäminen tuntuu maksavan maltaita.\nTuosta tuli kyllä hyvä, rohkenin tilata kuultuani tästä firmasta suosituksia tuttavalta eikä tarvinnut pettyä. Hintahan tässä oli se, mikä homman ratkaisi. Alun perin havittelin tilaan kvartsi/kivitasoa yhtenäisellä tasoon integroidulla altaalla, mutta sen hinta olisi kivunnut reippaasti yli tonnin. Valumarmoritaso puolestaan samassa koossa 800 euron luokkaa. Tämä tuli maksamaan 280 e + rahti kotiovelle 90 e, eli hintaero oli merkittävä. Betonitasoista en kysellyt Suomesta tarjouksia, mutta tuskinpa täällä puhutaan ihan tällaisista hinnoista. Periaatteessa kyllä haluaisin suosia aina etukädessä suomalaista, mutta näin remontin loppusuoralla budjetti on normaaliakin rajallisempi, siispä täytyy mennä se edellä. 🙂\nKiitos vastauksesta. Merkittävästi halvempaa Virossa siis. Kyselin keväällä yhdestä suomalaisesta firmasta vastaavantyyppistä allastasoa kooltaan 120×50 cm, ja hinta liikkui pitkälti tonnin paremmalla puolen. Tuo mainitsemasi firma menee nyt vakavasti harkintaan.\nMeidän taso on kokoa 150×40 cm, eli kyllähän tuossa on sitten tuntuvasti eroa. Meillä kaikki sujui hyvin ja palvelu oli hyvää ja nopeaa, uskallan siis suositella firmaa välimatkasta huolimatta.\nMuuttuva kotini Päivi S 01.08.2017\nKaunis kokonaisuus <3 Täällä kans kiinnostaa hinta, että mitä maksaa Viron kautta tilaaminen? Oli vissiin mittatilauksella? Lähinnä ajattelin työhön liittyviä kohteita 🙂 Betoni yksi lemppari materiaaleista.\nKiitos! Betoni on kyllä kaunis materiaali. Tason sai teetettyä ihan omilla mitoilla, ja altaisiinkin oli eri koko- ja mallivaihtoehtoja, jotka valittiin sitten tasoon sopivaksi. Tämä meidän taso maksoi 280 e + rahti Turkuun 90 e, eli oli minusta todella edullinen. Asennuksenkin tuolta saa tarvittaessa lisähintaan, me asensimme itse.\nTodella kaunis ja harmooninen kokonaisuus. Samoin kuten edellä hinta kiinnostaa ja onko allas erillinen?\nKiitos! Kurkkaa vastaukseni edellisille kommentoijille. 🙂 Allas on kiinteästi tasoon valettu muotin avulla, eli yhtenäistä betonia kaikki.\nTäydellinen kokonaisuus! Olisin kysellyt muuten noista Floseista, kun mietittiin itse niitä keittiöön saarekkeen päälle kolmen sarjassa, mutta vähän mietin tuota valotehoa. Suoranaista työvaloa niistä ei tarvitsekaan tulla, mutta siellä taitaa olla se pieni halogeenivalo sisällä, niin mitä oot tykännyt, että valaiseeko? 🙂 Kiitos avusta!\nNäissä Floseissa riittää kyllä tosi hyvin valotehoa, toki valo suuntautuu tasaisesti ympäriinsä eikä suoraan työtasolle, mutta kun valaisimia on vielä kolmin kappalein se riittää kyllä minusta vallan mainiosti. Keittiössä kuitenkin on muutakin valaistusta. Me itse asiassa oltiin varattu kodinhoitopisteen kohdalle pari kattospottia, mutta luulen ettei laiteta niitä ollenkaan. Nämä kaksi riippuvalaisinta yhdessä peräseinän kuituvalon kanssa riittävät koko kellarin valaistukseen. Tämä kertoo jotain valaisinten tehosta 🙂\nIhanaa! Kiitos Maija!!\nHanna/ Pastellimaja 02.08.2017\nMeille teetettiin betonitaso Suomessa, kun tarvitsimme erityiskapeaan tilaan altaan. Kiva nähdä, miten hyvin teillä taso sopii myös kaapiston päälle. Me jätettiin toistaiseksi kromiset putket ronskisti näkyviin. Toistaiseksi hyvä niinkin.\nSellaiset irralliset, seinäkiinnitteiset tasot ovat aivan ihania! Ja näkyvissä olevat putket eivät minusta haittaa yhtään. Minäkin mietin aluksi myös pelkkää kaapitonta betonitasoa, mutta haluttiin sitten kuitenkin vähän säilytystilaa kellariin pyyhkeille ja sellaisille.\nKaunis tila!! Itse teetimme betonitason mökkikeittiöön Suomessa, ihan vaan periaatteesta. Haluan työllistää taitavia suomalaisia Suomessa ja olen siitä valmis maksamaan. 🙂\nKiitos! Tuo on hyvä periaate, mekin olemme pyrkineet noudattamaan sitä remontissamme mahdollisimman pitkälle. Näin remontin viime metreillä vain täytyy olla erityisen tarkkana budjetin kanssa, tällöin joutuu toisinaan tekemään kompromisseja… 🙂 Ihan työkohteitakin ajatellen kuulisin mielelläni mistä tilasitte betonitason, hyvä tietää aina hyvistä tekijöistä. 🙂


Flowplus Rauma: Jatkuva kehitystyö takaa laadun – Flowplus\nFlowplus Rauma: J...\nFlowplus Rauma aloitti toimintansa syksyllä 2020. Teollisuuden sähkömoottorien huoltoyksikkö pysyy jatkuvalla kehitystyöllä kilpailukykyisenä ja tuottaa asiakkailleen juuri sitä, mitä he haluavat.\nRauman ympäristössä on paljon suurta prosessiteollisuutta. Varsinkin metsäteollisuutta on merkittävästi, mutta myös monien muiden toimialojen suuria tuotantolaitoksia. Suurille yrityksille kelpaavat alihankkijoiksi vain ne, jotka täyttävät tiukimmat laatukriteerit.\n– Sähkömoottorihuollossa toiminnan kehittämisen on oltava jatkuvaa. Kun yrityksen omat tietojärjestelmät ja toimintaprosessit ovat kunnossa, näkyy se myös asiakkaille laadukkaana työnä ja tekemisenä. Flowplussan Rauman toimipiste pystyy huoltamaan kaikenlaiset sähkömoottorit ja on samalla osa Flowplussan valtakunnallista huoltoverkostoa, kertoo Rauman yksikön liiketoimintapäällikkö Asko Heinonen.\nFlowplus Oy:n Rauman yksikkö syntyi syyskuussa 2020, kun Flowplus osti Quant Finland Oy:ltä sen Raumalla sijainneen sähkömoottorien huoltokeskuksen. Toimipisteessä työskentelee tällä hetkellä seitsemän henkilöä.\nAsiakas tietää, mitä saa\nUudella yksiköllä oli valmiina vanhoja asiakkaita, mutta myös uusia asiakkuuksia on ehditty solmia. Kiinnostusta sähkömoottorihuoltoa kohtaan on ollut paljon. Heinosen mukaan sille on luonnollinen selitys.\n– Meidän viestintämme asiakkaidemme suuntaan on kilpailijoita parempaa. Asiakas saa laitteensa kuntoon ja tietää myös tarkasti, mitä sille on tehty. Työnohjausjärjestelmät ovat meillä huippuluokkaa, mutta niin on kyllä porukan asennekin. Jos meiltä ei Raumalta jostain syystä löydy riittävästi osaamista johonkin erikoislaitteeseen tai huoltokalenterimme ovat aivan täynnä, saamme tarvittaessa tukea muilta Flowplussan yksiköiltä, Heinonen kiittelee.\n”Kun mies kuolee Raumalla, niin perinteisesti ensimmäiseksi kysytään omaisilta, että minkälainen paatti siltä jäi? Meri ja veneily ovat tärkeitä myös minulle sekä koko perheellemme.”\n“Talvella veneily on hiukan hankalampaa, joten silloin keskitytään enemmän hyötyliikuntaan omakotitalon parissa.”\n“Myös penkkiurheilu kiinnostaa. Raumalla kun ollaan, niin Lukko on se ainoa oikea joukkue.”\nSähkömoottorien merkitys kasvaa tulevaisuudessa\nSähkömoottorit ovat tärkeitä laitteita liiketoiminnan ja yhteiskunnan toiminnan kannalta jo nyt, mutta niiden merkitys vain korostuu tulevaisuudessa. Kun liikenne sähköistyy vielä nykyistä enemmän, tapahtuu se nimenomaan sähkömoottoreiden avulla. Sähkömoottorien valmistaminen on vuosi vuodelta edullisempaa. Siksi ne myös korvaavat esimerkiksi hydrauliikkaan ja paineilmaan perustuvia laitteita.\n– Koronapandemia on vaikuttanut kaikkeen liiketoimintaan Suomessa, mutta meillä tilanne on tällä hetkellä aika rauhallinen. Asiakkaiden tuotantolaitokset pyörivät normaalisti ja niissä olevat laitteet tarvitsevat säännöllisesti huoltoa. Kun määräaikaishuolloista pitää huolen, ei tuotantoon synny suunnittelemattomia katkoksia, muistuttaa Heinonen.\n– Uskon, että sähkömoottorihuolto on myös tulevaisuuden ala ja Flowplus on niillä markkinoilla vahva toimija.\nUusia ideoita kuunnellaan ja niistä palkitaan\nVasta reilun kuukauden Flowplussassa työskennellyt Heinonen kertoo oman työvireytensä kasvaneen uudessa työyhteisössä selvästi. Yrittäjähenkisyys, omistajan kiinnostus koko henkilöstöstä ja yrityksen eettiset periaatteet ovat tehneet häneen vaikutuksen. Uusia ideoita saa aina ehdottaa. Niitä kuunnellaan ja niistä myös palkitaan. Vastuuta on tarjolla, jos siitä on kiinnostunut.\n– Yhtenäkään aamuna ei ole töihin tulo harmittanut. Ensimmäiset kahvikupit nautitaan yleensä yhdessä koko porukan kesken ennen päivän varsinaisten töiden alkua, kertoo Heinonen.\n– Vähän latteaa ehkä sanoa, mutta kun se on aivan totta: meillä on täällä oikeasti tosi hyvä flow!


omat vahvuudet arkistot - Stressitohtori\n26.1.2018 by Sanna |\nKun olen lukenut kertomuksia unettomuudesta kärsivistä tai viimeisiä elinaikojaan elävistä, sama ajatus valtaa mieleni: Meidän pitäisi tehdä enemmän sitä, mitä pidämme tärkeänä ja mistä nautimme. Unettomuuden syyt voivat olla moninaisia, mutta yksi asia on varma: Jos elämme omille arvoillemme ristiriitaista elämää, uni häiriintyy jossain vaiheessa. Ja mitä tulee pian kuoleviin ihmisiin, he jos ketkä ymmärtävät…\nAvainsanat: arjen hässäkkä, arvot, elämänhallinta, elämänmuutos, intohimo, mielekäs elämä, omat vahvuudet, tunteet, työhyvinvointi, unelmat\n5.1.2018 by Sanna |\nTänä syksynä lukemaan oppinut poikani luki ääneen pöydälle jättämäni kirjan nimen. Kun hän hitaasti ja painokkaasti tavasi kirjan otsikon, tunsin vahvuutta. Ennen kuin palaan kirjan nimeen, kerron ensin eräästä luokkakaveristani. Olin pojan kanssa ala- ja yläkoulussa samalla luokalla. Hän oli hiljainen ja ujo lapsi, kuten minäkin. Mitä tulee muistikuviini, hän oli syrjäänvetäytyvä ja vietti aikaa omissa oloissaan….\nAvainsanat: introvertti, mielekäs elämä, omat vahvuudet, temperamentti, työ, työhyvinvointi\n18.11.2017 by Sanna |\nPsykologi Heli Heiskanen kirjoittaa suojakuorista, joilla ympäröimme itsemme selviytyäksemme haavoittavista ja ikävistä tilanteista. Suojakuoret ovat opittuja toimintamalleja tai rooleja, joilla suojaamme minuuttamme. Otamme suojakuoret käyttöön myös silloin, kun emme halua tai uskalla näyttää aitoa itseämme toisten edessä. Tämä voi johtua esimerkiksi siitä, että emme halua näyttäytyä erilaisina kuin muut. Suojakuoret eivät ole sinänsä paha asia. Ne…\nAvainsanat: arjen hässäkkä, arki, elämänhallinta, elämänmuutos, erityisherkkä, erityisherkkyys, huolet, ihmissuhteet, itseluottamus, itsetunto, mindfulness, omat vahvuudet, oravanpyörä, suojakuori, suorittaminen, temperamentti, tietoinen läsnäolo, tunteet, työhyvinvointi, uskomukset


Rauni, 56, on lomakylän pormestari, kokki ja viihdytysjoukot: ”Mieluummin pilkon pöllejä kuin halailen puita” | ET\nTeksti Ilja ojala kuvat johanna Kokkola\n28.8.2018 klo 16:11\n– Lopetan koskenlaskun sitten, kun löytyy mies, joka pesee minut siinä hommassa, Rauni Hietanen sanoo.\nAvioeron jälkeen Rauni Hietasella oli 30 000 euroa rahaa, kosken rannalta vuokrattu tietön tontti ja loppumattomasti luovuutta. Hänen uusi elämänsä alkoi vuonna 2004.\n”Jos olisi nätti ja vaalea eikä kovin omapäinen, elämä olisi helpompaa. Niin olen aina ajatellut. Mutta minä en ole koskaan ollut sellainen.\nNuorena urheilin paljon. Hiihdin, juoksin ja meloin. Hiihto jäi, sillä olen eläimille niin allerginen, että kisamatkoilla sain aina hotellihuoneista itseni kipeäksi.\nKoska viihdyin metsässä, hain metsurikouluun. Se oli siihen aikaan naiselle harvinaista. Vielä harvinaisempaa oli, että pääsin koulun jälkeen Metsähallitukselle töihin. ”Otetaan tuo vihmerän näköinen poika hommiin”, pomo huikkasi.\nKoskenlaskua vauvan kanssa\nMetsähommissa meni muutama vuosi. Kun vuonna 1989 voitin koskimelonnan suomenmestaruuden, päätin alkaa koskenlaskuyrittäjäksi. Perustin matkailualan yrityksen siskoni kanssa. Minä vein ihmisiä laskemaan koskia, sisko kuskasi asiakkaita etelään ja vastasi talousasioista. Kun siskoni muutti kaupunkiin, jäin yksin pyörittämään firmaa.\nPian löysin itselleni miehen, jolla myös oli matkailualan yritys. Menimme naimisiin ja laitoimme yritykset yhteen. Se oli virhe, mutta eihän sitä silloin osannut ajatella.\n”Mieheni harrastukset muuttuivat koko ajan kosteammiksi. ”\nSaimme puolentoista vuoden sisään kaksi lasta. Kumpikin pääsi jo kolmen kuukauden ikäisenä kyytiin, kun vein asiakkaita laskemaan koskia. Pistin lapsen turvakaukaloon puuveneen pohjalle ja vähän sadetakkia suojaksi. Ei siinä silloin muu auttanut, kun yrityksen piti pyöriä.\nMieheni harrastukset muuttuivat koko ajan kosteammiksi. Minä yritin pitää firmaa pystyssä. Se oli kauheaa aikaa. Jälkikäteen tuntuu, että elämässäni on siinä kohtaa viiden vuoden musta aukko. Jotkut ovat ihmetelleet, miten siitä selvisin. Joskus tuntuu, etten ihan selvinnytkään.\nKun lopulta otin eron, lasten elatuksesta ja omaisuudesta piti riidellä pitkään. Kamalan setvimisen jälkeen sain lopulta pienen pesämunan matkaani.\nUusi elämäni alkoi vuonna 2004. Seisoin silloin ensimmäisen kerran tässä Siikajärven rannalla. Minulla oli taskussa 30 000 euroa ja Metsähallituksen kanssa tehty vuokrasopimus tiettömästä tontista.\nEnsimmäisen kesän aikana rakensin tänne tien. Olin niin tietämätön, että ihmettelin kovasti, kun Metsähallitus antoi luvan tientekoon ilman mutinoita. Myöhemmin tajusin, että pakkohan sitä on saada tie rakentaa, jos on kerran tonttikin vuokrattu.\n”Aluksi asiakkaat ruokailivat taivasalla. Huussista puuttuivat katto ja ovi.”\nTontille rakentaminen vaati poikkeusluvan rakennusvalvonnalta. Rakennustarkastaja oli tavattoman tarkka mies, ja minua jännitti monta kuukautta niin että mahaan sattui. Kun luvan saaminen kesti ja kesti, aloitin rakennustyöt omin lupineni. Puut kaadettiin talvella niin kuin oikeaoppisesti pitääkin, jos haluaa hyvää hirttä. Kun raha oli vähissä, kuorin tukit itse, ja rakentamisessa auttoi vanhat rakennustekniikat osaava ammattimies.\nRauni Hietanen on Raunin kylän pormestari, kokki ja viihdytysjoukot.\nRakennuslupa tuli viimein huhtikuussa, ja ensimmäisiä asiakkaita odotin toukokuussa. Eihän siitä olisi mitään tullut, jos olisin jäänyt lupaa odottamaan. Sen verran tiukalle rakentaminen meni, että aluksi asiakkaat ruokailivat taivasalla kumoon kaadettujen pöllien päällä. Huussista puuttuivat katto ja ovi, mutta eipä ollut hajuhaittojakaan.\nKun paperit olivat kunnossa, tunnustin rakennustarkastajalle, että olin jo vähän aloittanut töitä. Hän katsoi minua ja kysyi, luulinko tosiaan, että Lieksassa voisi rakentaa jotain salaa. Vaikka tarkastaja oli tiukka mies, hän oli katsonut touhuani läpi sormien.\nLomakylä oli monta vuotta ilman sähkölinjaa. Vanha aggregaatti säkätti punaisena sähköä mökkeihin. Aina kun naisvieraat alkoivat saunan jälkeen laittaa tukkaansa, ravintolasta paukkuivat sulakkeet. Huusin, että nyt kaikki pysyvät rumina, minun pitää saada ruoka valmiiksi.\nTiskit kuljetin joka ilta isossa saavissa kotiin 30 kilometrin päähän, koska minulla oli kiire lasten luokse. Pesin tiskejä yötä myöten ja toin aamulla puhtaat astiat töihin.\n”Ei kukaan tule kehumaan keittiöön, että tuollaisen tiskivuoren taas taltutit.”\nOlen laajentanut tätä Raunin kylää melkein joka vuosi. Siinä olen huomannut, että miesten ja naisten töitä arvostetaan eri tavalla.\nKun entinen mieheni sai rakennettua vaikka huussin, aina kertyi ihmisiä ihailemaan, miten hieno se on. Kukaan ei tiedä, kuinka monta lautasta pitää tiskata, että se yksi huussi on maksettu. Eikä kukaan tule kehumaan keittiöön, että tuollaisen tiskivuoren taas taltutit. Minua on ensimmäisen kerran kehuttu vasta, kun sain rakennettua jotain.\nMaksoin kallista vuokraa tontista monta vuotta. Olin sopinut, että saan halutessani ostaa sen, mutta kun aloin hieroa kauppoja, siitä ei tahtonut tulla mitään. Kovistelin Metsähallituksen edustajaa lupauksesta, mutta ei se auttanut. Juuri ennen eläkkeelle jäämistään hän kuitenkin ilmoitti minulle, että nyt tontti on sinun.\nHän oli viimeiseksi työkseen vaatinut, että kaupat on tehtävä, koska hän on minulle niin luvannut.\n”Mieluummin menen metsään pilkkomaan pöllejä kuin puita halailemaan.”\nOlen aina ollut sitä mieltä, että miehen sanaan pitää luottaa. Vanhan ajan metsäherrat olivat sellaisia isoja ja komeita miehiä, joilla oli möräkkä ääni. Kun he jotain sanoivat, se piti kuin laki. Nykyään Metsähallituskin on täynnä naissuunnittelijoita, joilla on pää täynnä kauniita ajatuksia, mutta ei tietoakaan maalaisjärjestä.\nMieluummin menen miesten kanssa metsään pilkkomaan pöllejä kuin naisten kanssa puita halailemaan. Molemmat puuhat voivat lämmittää, mutta talvipakkasilla otan ennemmin ne polttopuut.\nMatkailuyrittäjän vuosi on vähän kuin opettajan, mutta päinvastoin. Kun opettajat ovat lomalla, minä paiskin töitä, ja kun he ovat töissä, minä olen vapaalla. Yritän hoitaa kaikki maksut, verot ja muut kesän aikana, ettei talvella tarvitse huolehtia firman menoista. Kun maksut hoitaa jämptisti, voi nukkua yönsä rauhassa.\nOma talouteni pyörii pienellä ja elän niukasti. Lisätienestejä olen hankkinut esimerkiksi ulkoiluttamalla palvelutalon mummoja. Olen keksinyt kaikenlaisia aktiviteetteja, joilla heidän päiväänsä saa eloa.\n”Iän myötä ihminen hidastuu, mutta kaksi pysyy: seksi ja kilpailuvietti.”\nKerran nostin laiturille riviin puutarhatuoleja, istutin mummot niille ja iskin kaikille mato-ongen käteen. Heillä oli kauhea kisa siitä, kenen koukkuun kala nappaa. Olen huomannut, että vaikka iän myötä ihminen hidastuu, kaksi asiaa ei häviä minnekään: seksihalut ja kilpailuvietti.\nToisella kerralla sidoin jalkapalloon narun ja kiinnitin toisen pään lipputankoon. Mummot pelasivat innoissaan, eikä tarvinnut pelätä, että pallo karkaa. Joku kauhisteli, että voiko noin tehdä. No totta ihmeessä voi, ja mummot tykkäävät.\nMatkailuyrittäjä ja kesäkioskin omistaja Rauni toimii talvisin esimerkiksi mummojen liikuttajana.\nVanhat ihmiset ja vammaiset joutuvat istumaan sisällä ihan liikaa. Siitä sain kerran sellaisen ajatuksen, että pyörätuolipotilaankin voi viedä jokeen uimaan, kun hänelle pukee kelluntapuvun päälle. Sitten työnnetään tuoli veteen ja yhtäkkiä se tuoliin sidottu ihminen pystyy kellumaan ihan omillaan. Rentoutuskellunnaksi minä sitä kutsun. Voitin sillä idealla Maaseutumessuilla Inno-Elma -palkinnon.\n”Minä olen tällainen elämäntapaintiaani.”\nOlen ollut aina valtavan hyvä keksimään uusia ideoita. Kun olin pieni, isä sanoi, että Raunilla on työllistävä vaikutus. Minulle tulee näitä ajatuksia koko ajan, enkä aina pysty niitä yksin toteuttamaan. Siinä tarvitaan sitten usein joku avuksi kantamaan tai rakentamaan.\nOlen seurustellut viisi vuotta oikein mukavan kaverin kanssa. Minun tuurillani kävi tietysti niin, että hänellä on karjatila. Kun mies tulee luokseni, hänet pitää heti riisua, etten saa allergista reaktiota navettapölystä. Elämme aika seksikästä elämää.\nTotta puhuen tämä ei aina tunnu normaalilta seurustelulta. Minä olen tällainen elämäntapaintiaani, ja teen töitä neljä kuukautta seitsemänä päivänä viikossa aamusta iltaan. Hatunnosto hänelle, että jaksaa minua. Mutta ehkä se on parempikin tässä iässä, että molemmilla on omat elämät ja vapaus tehdä omia töitään.\nTänä talvena ajattelin ajaa vanhalla kolmivaihteisella Nopsallani Espanjaan.\nKolmessa päivässä poljen Helsinkiin. Siellä riisun isän vanhan karvahaalarin ja hyppään Saksan-lauttaan. Laskin, että kun poljen sata kilometriä päivässä, matkaan menee puolitoista kuukautta. Jos kroppa kestää, jaksan kyllä. Pyörästä en ole ihan varma.”\nArtikkeli on julkaistu ET-lehden numerossa 19/2017.\nRuunaa on valtion omistama ja Metsähallituksen ylläpitämä retkeilyalue Lieksajoen varrella Pohjois-Karjalassa. Vuonna 2009 alue voitti Vuoden Retkikohde -kilpailun.\nAlueen merkittävin nähtävyys on 31 kilometriä pitkä koskireitti, Ruunaankosket. Reitti koostuu kuudesta koskesta ja kolmesta niiden välisestä suvantojärvestä.\nSyntynyt vuonna 1961 Lieksassa, missä asuu edelleen.\nPerhe Kolme lasta ja kaksi lastenlasta\nTyö Matkailuyrittäjä ja kesäkioskin omistaja. Talvisin liikutaa esimerkiksi mummoja.\nHarrastukset Työnteko ja keksiminen.


FabFilter – Thomann Suomi\nJos haluat nähdä listan kaikista valmistajan FabFilter tuotteista, paina tästä.\nHyvä tietää FabFilter\nTällä hetkellä meillä on 22 FabFilter tuotetta valikoimassamme - 22 näistä löytyy suoraan varastostamme . FabFilter on ollut valikoimassamme vuodesta 2007.\nInformoidaksemme asiakkaitamme parhaamme mukaan FabFilter -tuotteista, löydät kaikenkaikkiaan 200 artikkelia, arvostelua ja testiä FabFilter -tuotteista nettisivuiltamme - muun muassa seuraavasta 95 tuotekuvaa, 81 käyttäjän arvostelua ja 24 testiraporttia lehdistä (monilla kielillä).\nFabFilter -tuotteiden saatavuus on yleensä yli keskiarvon. 100% saatavuudella viime vuonna, FabFilter sijoittuu ylimpään 10 prosenttiin kaikista valmistajista Thomannin tuotevalikoimassa. Tällä hetkellä 22 FabFilter -tuotteista ovat heti saatavilla.\nTuotearvioiden mukaan, asiakkaamme arvioivat FabFilter -tuotteet 4.9 tähden keskiarvolla viidestä. Tämä on paljon keskiarvon yläpuolella verrattuna moniin muihin merkkeihin.\nSijoitus 161/Plug-In EFX\nMyyty yli 1000 kappaletta (Viimeksi päivitetty: 05/2020)\nParhaiten arvosteltu valmistajan FabFilter tuote